1001 notg en Surselva – ina cumedia en treis acts
34/78
Camastral:
Gieeee, ti!
Horn:
(drova la ligiongia da cuer sco fest da direger) Sche bien pia.
Lu comite da retscheviment dil scheic en retscha, leu dretg
digl esch. Marsch marsch!
Tina:
Jeu stun en vi cheu davos!
La Tina va silla davosa posiziun dalla retscha. Il Camastral vul ir davontier. Il dr. Knoll
tegn si el.
Camastral:
Jeu davontier!
Dr. Knoll:
Na, na, segir buca. Davontier hai jeu da star. Lu sa miu fegl
grad presentar sco emprem siu bab ... quei fa ina buna
impressiun als scheics, quels tegnan numnadamein ault la
famiglia.
Camastral:
Na, segir buca – zatgi sto far il plaid da serevegnir, äh, da
beinvegni. E quei fa adina il president communal.
Horn:
(ironic) Claro – nies super scumbegliaplaids! – lez fa la
megliera impressiun!
Il Camastral semetta si davontier sper igl esch, lu il dr. Knoll, la Tina e lu l’Alina. Il
Max va davos la teca.
Anja:
Quei dat ina mega story!
Camastral:
(nervus) Logic, clar ... sch’jeu mo savess tgei dir!
La Tina stauscha anavon l’Alina.
Tina:
(siper l’Alina) Stai ti davon mei.
Alina:
Ti eis pli impurtonta - ti eis l’ustiera, la scheffa, la patruna.
Tina:
Aber ti eis la biala!
L’Alina e la Tina brattan il plaz.
Horn:
Anja, naven leu dalla finiastra.
Anja:
Segir buca – jeu drovel fotografias.
Horn:
Lezzas sas ti lu schon aunc far, aber suenter. Ussa stattas
ella retscha, marsch!
L’Anja semetta si davos la Tina.
Horn:
(siper il Camastral cun mussar cul det davon el) Signur
president communal, cheu vegn lu il Richard – capiu!
Il Camastral fa plaz.
Camastral:
Pscht! Ussa vess jeu grad giu. (da narr e tut nervus) Sche
bien pia, in plaid ... Preziada majonäsa, äh, majestad...
Il dr. Knoll interrumpa cun in gèst malidi.
Camastral:
Vossa grazia ...
Dr. Knoll:
(gèst malidi da calar) Naa! I basta!

II / 7. Scena
Plaz avon l’ustria – Ludwig Casanova. Marlies. Brigitta. Imelda.
Richard Knoll.

Il Richard smacca entuorn da nervus sin siu telefonin.
Richard:
Oh, na, aschia buca – tgei gida quella fuera sche tut ei scret
cun segns arabs! – Grascha maledida!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
35/78
Il scheic Ludwig vegn sper il Richard e las scheicas vegnan suenter. Il scheic Ludwig
muossa detschartamein sigl esch dil Postigliun e vul stuschar dalla vart il Richard.
Lez untgescha denton buca millimeter.
Richard:
Salemamelikum, but not possible, must wait.
Scheic Ludwig:
No inglisch!
Richard:
I load in niev app ... äh, a new app ... grascha, miarda!
Scheic Ludwig:
No inglish!
Richard:
(desperau) Fai buca la tgagia, quei ei gie gnanc engles!
Il Richard mira en direcziun dalla finiastra aber negin che dat in segn ch’ei seigi bien.
Richard:
Oh, Segner – Con ditg drovan quels aunc?
Il scheic Ludwig semetta si avon il Richard en tutta grondezia e grescha cun mussar
cul det sigl esch dall’ustria.
Scheic Ludwig:
(tuna arab) C(h)AMARAT SCHEMEL FAIZÂCU ... ZAC ZAC!
Richard:
Gie gie, sez schemel ... fuera gleiti!
Il Richard trembla e dat liber la via, lu cuora el spert agl esch ed arva quel per ch’il
scheic sappi entrar. Il Richard sefultscha viaden sco emprem.

II / 8. Scena
Ustria – Ludwig Casanova. Marlies. Brigitta. Imelda. Max Casanova.
dr. Erwin Knoll. Richard Knoll. Alina Poltera. Tina Poltera. Paul
Camastral. Anja Marveglia. Pieder Horn.

Il Richard vegn ell’ustria.
Richard:
Con ditg veis aunc? Jeu sai buca pli tener si els!
Il Horn vul aunc sefultscher spert denter il Camastral ed il dr. Knoll. Aber quels dus
dattan buca liber il plaz. Il dr. Knoll muossa ad el da star en davos. L’Alina vul ussa
era che sia mumma, la Tina stetti davon ella e tauscha ella anavon – Lezza dat
suenter mo nuidis. Il Horn muossa al Max da vegnir. Lez seposiziunescha davos il
Horn. Ussa ei la successiun: Camastral, dr. Knoll, Tina, Alina, Anja, Horn, Max.
Horn:
(en tun militaric, ligiongia da cuer sco muossadet) Comite da
retscheviment scheic ... en ina retscha, aaaattenziun ...
STEI!
Tuts semettan en posiziun ed il Richard seposiziunescha da quei malgengli sper il
Camastral. Il scheic Ludwig entra en posa magistral-ruasseivla cun sias treis
scheicas. Il scheic Ludwig stat eri e fa ina reverenza.
Scheic Ludwig:
AS-SALAM-ALAYKOM.
Il comite ei malsegirs. Il dr. Knoll vegn ord la retscha e fa ina reverenza.
Dr. Knoll:
Sale-ma-leikum.
Il comite fa il medem. Il Max fa ina reverenza mo schischilala.
Tuts:
Sale-ma-leikum.
Max:
(da quei schetg) Hallo!
La Tina schema. Il dr. Knoll bintguna il Camastral. Il Camastral sepresenta targlinond
avon il scheic ed entscheiva suenter ditg sestorscher vi e neu.
Camastral:
(en ina nervusadad) Jeu sun il cosident premunal ...
Ils presents scheman, revolvan il egls, e miran da desperau!
Camastral:
(continuescha) President communal e benemerentel, äh,
beneventel vus cordialmein ...
Dr. Knoll:
So, ussa basti lu per propi …
Il dr. Knoll stauscha dalla vart il Camastral:

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
36/78
Dr. Knoll:
Richard, fai schi bien e fai ussa il plaid da beinvegni.
Richard:
Jeu hai aunc buca anflau ina App che vala zatgei – e senza
ina App che sa romontsch ed arab sai jeu far nuot – engles
vul quei sgnappun buca tschintar!
Scheic Ludwig:
(il scheic Ludwig sto seretener da buca reagir sil sgnappun!
Muossadet) No inglish!
Dr. Knoll:
(narrs siper il Richard) Buca idea dad ARAB aber schar far in
vestgiu ch’ha custau ina facultad gliez bein, gliez sas ti!
Richard:
(bargelus) Gie, per l’amur da Diu ... Jeu vess mai spitgau
ch’jeu entaupi schi spert in scheic ... ed insumma, vus
vesses era buca spitgau che quei mondi schi spert.
Tuts conferman cun dar il tgau. L’Anja fotografescha la famiglia dil scheic.
Max:
Jeu savess gidar ... Jeu hai fatg alla sperta in cuors d’arab
tier la Scuntrada e formaziun Surselva  e sin miu viadi
entuorn il mund hai jeu era aunc priu si ina ni l’autra brustga
araba.
Tina:
Super Max, fai quei. Tschontscha ti cun el!
Richard:
(siper il dr. Knoll) Quei ha aunc muncau ... quei ei exact quei
ch’jeu drovel ussa!
Dr. Knoll:
(cun reproscha) Ti vesses gie era saviu far in cuors enstagl
da cuorer suenter tias teorias da Goldbach e cacasesfueras.
Richard:
Gliez vess jeu lu schon fatg, aber segir buca tier la
Scuntrada e formaziun Surselva. Miu livel ei l’universitad.
Dr. Knoll:
(crei buca quei ch’el auda) Gliez ves’ins!
Il Max tila ora sia giacca, penda ella sur ina suppia e pren ord sac in vocabulari ch’ha
si ina cuviarta neutrala. Lu vegn el anavon e fa ina reverenza avon il scheic Ludwig e
sias scheicas.
Max:
As-salamu-alaikum.
Il scheic fa medemamein ina reverenza.
Scheic Ludwig:
WA-ALAIKUM-AS-SALAM.
Richard:
(tussegau) Pah. Schi lunsch èr’jeu era schon!
Max:
(mira adina puspei en siu cudisch) Âsch-num-co?
Il scheic Ludwig mira irritaus sil Max.
Scheic Ludwig:
C(h)Â?
Max:
(muossa sin sesez) Moi-âsch-num-scheic-MAX!
Richard:
(tussegau) Aha – dapi cura eis ti in scheic - in camerier
marsch eis e nuot auter.
Max:
(lai buca irritar) Quei sa lu propi mintgin – cun arabs stoins
tschintschar sil medem livel. Ed insumma, schiglioc sa el
buca tgei ch’jeu manegel. Also, aunc ina gada. (muossa sin
sesez). Moi-âsch-num-scheic MAX. (muossa sil scheic
Ludwig) Âsch-num-co?
Ussa capescha il scheic Ludwig tgei ch’il Max vul, e curregia el! Tegn si il
muossadet!
Scheic Ludwig:
ÂSCH-NUM-CO-SCHEIC!!
Max:
(repeta confirmond, e dend il tgau) Âsch-num-co-SCHEIC?
Scheic Ludwig:
(muossa sin sesez/plaun, bein accentuau, arab) ÂSCH-
NUM-SCHEIC-METSCHÀFA*-DIGÎAS BIN LÖLI BAHRAIN
... (presenta las scheicas) ÂSCH-NUM-SCHEICA
DSCHAMILLA, SCHEICA BRAMBILA, SCHEICA
MORZILLA. (*sco Mustafa)

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
37/78
Gl’emprem targlinan las scheicas, mo il scheic Ludwig „citescha“ neutier ellas
bruscamein. Ellas fan ina suenter l’autra la reverenza.
Max:
El ei pia il scheic Metschàfa-digîas, il fegl dil Löli e vegn da
Bahrain e quei ei sias scheicas.
Dr. Knoll:
Bahrain! Leu vegn igl ieli ord la spina d’aua – quels han ieli
sco nus aua frestga!
Tina:
E lu?
Dr. Knoll:
Tenor mei senoda quei um egl ieli!
Tuts (senza „arabs“): (sescrolan) Buahhhh!
Dr. Knoll:
Mo simbolic! Quel ha daners sco miarda!
Scheic Ludwig:
(arab) BURETSCH PUSTRETSCH! PLAZ-MASCHINA
MOMPÉ GÂGLINÈ?
Camastral:
Tgei di el?
Il Max consultescha cuort siu vocabulari.
Max:
X-zatgei dad auto e da Mompé ... Ah, el seigi ius per la
pampa entuorn e co ins vegni cugl auto a Mompé vul el
saver!
Tina:
Mompé, Mompé ... leu gid’el insumma buca nus, na gliez va
buca.
Camastral:
Gie exact ... Muossa gie buca la via! Quel duei star cheu!
Max:
Gie, e tgei duei lura dir ad el?
Anja:
Total egal. En mintga cass ei „il scheic da Bahrain enquera
Mompé“ propi buca ina headline per ina gaila story. Na, propi
buca.
Dr. Knoll:
Jeu sai tgei. Max, ti dias ad el ch’ins magli e dormi fetg bein
el Postigliun e ch’ei sepaghi da far in viadi culla pendiculara
– el sappi schizun mirar davos las culissas da quellas!
Max:
Stun mal, quei ei taffer bia ... schi bein sai jeu lu schon aunc
buca arab.
Richard:
(tussegau) Sche lu mira toh en tiu super-cudisch cheu – ti, ti
scheic-maschina, ti!
Max:
„Viadi culla pendiculara“ (sfeglia el vocabulari) quei anfl’jeu
buca en cheu – ti super-studiosi-fuss-bugen-matematicher.
Horn:
E „portavelos“, anflas gliez en tiu vocabulari?
Tina:
(siper il scheic Ludwig) Las ligiongias da cuer fussen grad
fatgas. Quellas sai jeu bugen offerir a vus.
Scheic Ludwig:
No inglisch !
Max:
(surstaus) Ligiongias da cuer?
Tina:
(indignau) Gie, ligiongias da cuer!
Max:
Pil scheic e sias scheicas?
Tina:
(senza malart) Clar per els, vesas ti il papa zanua?
Horn:
Oh, quei sa lu schizun jeu ... che quels maglian nuot da
piertg!
Tina:
Hoppala, ah, gie ... aber tgei duei lu dar?
Max:
(siper la Tina) Has buca Raviolis?
Tina:
Nus vein adina Raviolis! Ti sas – ina buna Grischuna – ha
Raviolis sin cruna.
Max:
Sche lu pia. (siper il scheic Ludwig) Couscous senzomlett?
Scheic Ludwig:
(cun plascher) COUSCOUS ... AS-MAGLIASS!
Max:
(siper la Tina) Super, Couscous sas ti schon far, ni. Ah tgei –
il recept anflas ti schon egl internet.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
38/78
Tina:
(detschartamein) Jeu sai co ins fa Couscous! Jeu mon grad
a far in. (tut agitada) Quels vegnan a ver la detga fom. Quei
gie buca olma da carstgaun che sa con ditg ch’els ein i per
las treuflas!
La Tina va cun prescha e tut agitada en cuschina. Il scheic para da plascher ad ella.
Horn:
Tiptop – jeu schess ch’il signur dr. Knoll offereschi ussa ina
runda pier – ussa ch’il spindrader da Bahrain ei arrivaus! Sco
fiasta dil di!
Dr. Knoll:
Tgei, jeu? ... äh... gie ... clar – ina runda pier per tuts!
Camastral:
Prima – quei ei ussa ina buna caussa.
Tut ils presents cun excepziun dil Max ein incantai.
Max:
Stop stop ... in pier pil scheic? Veis schau il tschurvi a casa
per buca isar el?
Alina:
El pier hai gie alcohol!
Camastral:
In tec!
Alina:
Forsa pli perdert sche nus offerin in te a tuts.
Da quella idea ein mo il Max e l’Alina incantai, tut tschels tilan il nas.
Max:
Quei ei finalmein in’idea ch’ins sa duvrar. Prima Alina, uras
che zatgi tschenta en il tschurvi.
Alina:
(siper il Max, tut cuntenza) Engraziel.
L’Alina va en cuschina. Il Horn ed il Camastral revolvan egls.
Horn:
(ironic) Exact, te ei ina super idea – per mei in te-quila!
Horn sesa frustraus alla meisa-canorta.
Camastral:
(siper il scheic Ludwig e las scheicas) Astg jeu supplicar il
scheic e sias schicas ... äh, scheicas da prender plaz alla
meisa-canorta.
Max:
(siper il Camastral) E schon puspei tut falliu! Anja, ti meinas
las scheicas ad ina meisa separada. Quellas astgan buca
seser a meisa culs umens – signur president, quei stuesses
schizun ti saver!
Dr. Knoll:
Gie, gie. Il Max ha diltuttafatg raschun. Era a Dubai hai adina
meisas separadas per las damas. Richard, ti astgasses
schon era patertgar in tec!
Il Richard mira da nausch sil Max. L’Anja muossa ina meisa separada allas scheicas.
Anja:
(siper las scheicas) äh, gie, holla ... prego ... por favor... s’il
vous plaît ... a fuera gleiti - pervia da mei è „sil tetg pleh“.
Richard:
(da grond) Schemel stos ti dir, schemel!
Anja:
Schemel, per favor... schemel!
Las scheicas van alla meisa. Perquei ch’ei ha ina suppia memia pauc, pren l’Anja
spert ina dalla meisa rodunda e metta avon la meisa. Las scheicas sesan giu e
prendan immediat ils telefonins enta maun. Quels ein ussa en etuis dad aur, aber fan
las medemas ramurs sco avon. L’Anja fotografescha las scheicas. Il Camastral vegn
alla meisa dallas scheicas.
Camastral:
Also pervia da nus astgeis vus bugen seplaccar … äh, seser
tier nus alla meisa-canorta.
Max:
Schon puspei falliu, president! Presideeent - ins astga buca

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
39/78
tschintschar direct cun ellas!
Horn:
Quels han propi diraglia reglas – quels arabs. (mira sillas
scheicas) veramein donn, quei dess propi bunas musicantas,
ni aschia ...
L’Anja mira irritada sil Max e muossa silla meisa dallas scheicas.
Anja:
Ed jeu?
Max:
Anja, eis ti ina scheica?
Anja:
(schenada) Tgei manegias? Ina scheica? Ah, aschia
manegias – ok!
Il Max sedrezza al scheic Ludwig ed offerescha ad el in plaz alla meisa-canorta.
Max:
Schemel mischmâsch surlâsch!
Il Max catscha il Horn giu da sia suppia. Quel stat en pei e spetga. Il scheic Ludwig
sesa amiez vid la meisa-canorta. Denton vegn l’Alina ord cuschina e pren giud meisa
la vischala. Il Max sedrezza als auters ed entscheiva a direger.
Max:
Seniester dil scheic sesan il dr. Knoll ed il president
communal. Dretg ses’jeu, il Pieder trumbetta e l’Anja.
Els prendan obedeivlamein plaz ella successiun sco quei ch’il Max ha cumandau. Il
Richard schema, el ei giud la gnarva perquei ch’il Max ha buca menziunau el e pren
plaz sper il Camastral. L’Anja scriva adina puspei vid siu artechel. Il Max metta
ensemen empau la vischala e pusada silla meisa-canorta.
Max:
E quei vegn era naven.
L’Alina vegn alla meisa e rumiescha naven tut. Il scheic Ludwig pren il plaid, senza
far smanis!
Scheic Ludwig:
(serius) ECHNEM!
Il Max mira irritaus sil scheic Ludwig. Para ch’el ha buca idea tgei ch’il scheic less
propi. L’Alina resta cun la vischala alla teca, spetga e mira tgei che schabegia.
Max:
(arab) FAKIN-C(h)A?
Il scheic Ludwig mirar medemamein irritaus sil Max. Quel fa segns al scheic da
mussar cun gèsts tgei ch’el vul. Il scheic Ludwig capescha ed entscheiva a far ir ils
det-polisch ed a mirar da liunguriala.
Scheic Ludwig:
COUSCOUS ...
Richard:
(capescha) Ah, jeu capeschel – el manegia ch’il Couscous
seigi memia fats! – Raschun ha’l!
Max:
(capescha) Pulenta! Sas ti arab ni jeu? Na, pil scheic vai bia
memia ditg tochen ch’il Couscous vegn sin meisa. El less
aunc magliar zatgei auter avon ch’il Couscous vegn – gliez
ha’l detg!
Il scheic Ludwig mira entuorn per saver tgei che tschels manegian.
Alina:
Jeu vess semtgau ina salata.
Horn:
Nus magliein segir buca naven il pavel alla biestga!
Max:
Super, ina salata fuss segir bien.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
40/78
Scheic Ludwig:
(vilaus siper il Max) WÄ-SÂLÂDAT-MAI-SEZ!
Tuts miran in sin l’auter – negin che capescha tgei ch’il scheic Ludwig ha ussa.
Horn:
Tgei ha’l ussa puspei? Tgei vul el?
Il dr. Knoll mira irritaus sil scheic Ludwig aschia che lez sesenta obligaus da rir siper
el. Il dr. Knoll interpretescha quei aschia ch’il scheic vess bugen salata.
Dr. Knoll:
(da sabiut) Salata seigi bien! ... En quei cass schess jeu che
nus empostien tuts ina salata. Quei ei lu in segn da
solidaritad interculturala.
Alina:
Bien pia, lu, 2, 3, 4, 5, 10 salatas!
L’Alina va sin esch-cuschina ed emposta las salatas – quei aud’ins denton buca.
Horn:
Jeu hai aber buca bugen salata. Ed insumma – quel che
maglia salata ei mo memia marschs dad ir a catscha – quei
savevan schon ils Indians!
Camastral:
Ver bugen, buca ver bugen – ti fas sc’in pop! Ussa vai
insumma buca per ver bugen ni buca.
Dr. Knoll:
Giebein, tutta raschun ha’l signur president – nus fagein tuts
in’unfrenda.
Scheic Ludwig:
AS-SCHEF-RETSCHÂVI-SCHEIC?
Max:
Pertgei ch’igl ustier beneventi buca persunalmein siu hosp
vul il scheic saver!
Alina:
(cloma en cuschina) Mumma, nus duvrein tei, e quei
immediat!
Tina:
(stressada ord igl off) Gie, gie, jeu hai grad finiu!
Max:
(siper il scheic Ludwig) Schef-as-Postigliun-sum-Tina
Poltera.
La Tina vegn a sparuns ord la cuschina e schigenta ils mauns vid in
schigentamauns.
Tina:
(siper l’Alina) Va en cuschina e semtga la salata – aber
gl’emprem duesses aunc survir il te.
Ferton che la Tina va cun prescha alla meisa-canorta va l’Alina en cuschina.
Max:
(siper la Tina) Ti stos beneventar el specialmein sco ustiera
e hospitonta.
Tina:
(fa ina reverenza) Gie, äh, hellow.
Scheic Ludwig:
No inglisch!
Max:
(gida la Tina) Ti stos dir „Salemaleikum“.
Tina:
(capescha, siper il scheic Ludwig) Salemaleikum. Jeu ...
ustiera!
Camastral:
Super – ussa vegni bien!
Scheic Ludwig:
No Inglisch! ALLIAMU-SCHEF-UMBÂRBA!
Il scheic Ludwig sedrezza cun schliata luna al Max.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
41/78
Max:
Hoppala, ina dunna sa buca esser la scheffa ed ustiera, di el.
El vul saver nua ch’igl um dalla casa seigi!
Tina:
(schetg) Vein nus buca! ... Miu ex quei palander ha tagliau la
corda.
Max:
Duei translatar quei aschia per el?
Tina:
Na, segir buca.
Camastral:
Oh, na, pertgiripopo!!
Il Richard semischeida el discuors.
Richard:
(precautamein) Ussa che nus investein lu el Postigliun
savess jeu gie, aschi da dir, tgei manegeis ...
Tina:
(energic) Has ti insumma in’idea dalla gastronomia?! ... Naa?
... Eba, en gliez cass duvrein nus in che vegn ordlunder.
Tuts che queschan irritai e miran sin ella. Denton vegn l’Alina ord cuschina e
survescha il te. Lu ha il Horn in’idea.
Horn:
Tgei encuris ditg - nus vein gie in’ustier – tgei manegeis dil
Max?
Richard:
Tschontschas puspei mèl – eis schon stuorns?
Camastral:
Na, na – quei ei gnanc ina schliata streia ... äh, idea – il Max
ei camerier ed el sa far gl’ustier.
Max:
(aulza la bratscha) Jeu vi nuota ver en il nas en caussas che
van tiera mi nuot – also propi!
Dr. Knoll:
(detschartamein) Ti stos!
Richard:
(da pop) Oh baaaab!
Tina:
(serius) Na, quei va buca – Il Max ha survegniu la brev blaua
e basta!
Max:
Sche lu translatesch jeu ussa nossa discussiun.
Tina:
Giebein, fai ti quei!
Max fa ina tschera da perstgisa siper il scheic Ludwig.
Max:
(siper il scheic Ludwig, arab) Na-per-schuâdin-Tina Poltera.
Scheic Ludwig:
(da vilau, arab) SSCHIBLÖD CACHERLAC.
Sin quei leva il scheic Ludwig en pei e muossa allas scheicas da sortir dall’ustria.
Immediat datti ina panica e tuts levan en pei – mo il Horn sesa vinavon.
Camastral:
Tgei, tgei s’ei ussa?
Anja:
Oh na, oh na, oh nah ... e miu artechel.
Tina:
(en panica siper il Max) Quel va ussa! Max tegn anavos el ...
(crescha sur sesezza ora) e di, e di … e di halt che ti seigies
gl’ustier! ... e gie, ti eis puspei engaschaus el Postigliun.
Max:
Tgei, veramein?
Tina:
Gieee!
Max:
Ah, gie, ussa tuttenina?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
42/78
Tina:
(da scheffa) Fai ussa!
Il Max fa sco sch’el stuess far in sforz e leva lu en pei.
Max:
Sche bien pia. (siper il scheic Ludwig) Barat scheic Max –
schefach Postigliun – Sala malaikum.
Il Max fa ina reverenza. Il scheic Ludwig mira surstaus sin el e mo fa sco da far ina
reverenza
Scheic Ludwig:
(tut carin) ACH – SCHEFACHIM SCHEIC MAX ...
WALAIKUM-SALAM.
Tuts ein levgia. La Tina tegn il maun sil cor!
Tina:
Dieus seigi ludaus.
Alina:
Engraziel fetg, fetg – Max!
Scheic Ludwig:
(siper il Max, cun mussar sil caftan dil Richard) BALDACHIN
HALIMASCH CAFTAN SCHEIC MAX?
Max:
Hoppala ... ussa damondel daco ch’il patrun dalla casa ed
ustier hagi buca en ina da quellas schubas sco il Richard!
Camastral:
Naturalmein – quei less jeu era saver – sch’jeu fussel el
saich, äh, in scheic.
Dr. Knoll:
Gie, aschia ein ils Arabs halt – tut ha siu uorden ... Il Richard
sa empristar siu vestgiu.
Anja:
Geil – schon puspei ina headline – „Striptease el Postigliun –
igl incaricau da scheics scomia vestgadira“!
Richard:
Na bab – quei va definitivamein buca – Miu caftan ei fatgs
sin mesira – quel gnanc va a quei schiranchel!
Dr. Knoll:
Papperlapap! Quella lumpa va a mintgin! Ti emprestas ella ...
La finfinala vai pil beinstar general da nies vitg!
Tina:
Exact – pil beinstar general da nies vitg – jeu hai era puspei
stuiu engaschar il Max!
Max:
(fa da permalau, fa sco dad ir) Jeu stoi ver ni quella lumpa ni
la plazza – jeu eral soviso sil sprun dad ir entuorn il mund!
Tina:
(peglia tema) Na, na Max – ti sas gie co jeu sun – jeu sun
leda da puspei ver in super camerier! (mira naven e plitost
sut vusch) … ch’ha en siu nas dapertut.
Tuts miran sil Richard e muossan ch’el duei ussa dar il caftan.
Richard:
(losch) Sche bien pia, pil beinstar general da nies vitg!
Las scheicas gidan il Richard a trer ora sia vestgadira da scheic e surdattan ella al
Max che tila immediat en el. L’Anja vegn gnanc da far fotografias.
Anja:
Stop stop, buca schi spert ... jeu hai gnanc saviu fotografar il
striptease ...
Richard:
Segir buca – sas gie ir a mirar ils Chippendales sche ti vul in
striptease -  e ti Max! Quei ei lu mo empristau! Capiu?
Il Max muossa ch’il Richard duei buca far la fuera. Il Camastral semetta en posiziun.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
43/78
Camastral:
Cheutras e grazia a mia pleronza ... äh, pussonza da
president communal numnel jeu tei Maximilian Casanova
niev incaricau da scheics. Bravo!
Tuts fan bravo – l’Anja fotografescha sc’ina stuorna.
Dr. Knoll:
Lu schess jeu che nus sappien puspei seser ...  pia schemel
tuts ensemen.
Sin quei tuts che sesan puspei giu els medems plazs sco avon. La Tina e l’Alina van
alla teca. Il Max ha ussa en il caftan. Il scheic Ludwig ei tut incantaus. El pren sia
scadiola te e fa in viva.
Scheic Ludwig:
(arab) HA-FASCHAIN-SCHI-BAIN!
Negin che sefa en ch’el di fagein nus bein!
Dr. Knoll:
(cun plascher, era ch’ei tuna arab) Fâschain-schi-bain!
Tuts:
(entusiasmai, tuna arab) Fâschain-schi-bain!
Tuts quels ch’ein alla meisa-canorta prendan las scadiolas e fan printgas. Tut anetg
spida il scheic Ludwig puspei ora il te. La Tina pren spert ina lumpa dil begl. L’Alina
va per la salata.
Tina:
(malsegira) Tgei ha el ussa puspei?
Horn:
Sa tgei ... il te gusta matei buca ad el! Quei segn ei
internaziunals – ed jeu sai mo far suenter – tgi beiba schon
da quell’aua da saleps.
Scheic Ludwig:
(scharf) SCHÂCHMÂTT SCHMÂKIRÂ FASCHJAU
CRÂCHAD!
Tina:
(inquietada siper il Max) Tgei duei far? Tgei duei pomai far?
Il Max di ussa tut en in tun stregn per mussar ch’el seigi patrun en casa. L’Alina porta
la salata allas scheicas – lu va ella per ulteriuras salatas en cuschina.
Max:
Tgei sai jeu! Lai dar el tgau zatgei, aber dai gas! Jeu less
buca piardar mia fatscha sco ustier ed incaricau da scheics.
Tina:
(en panica) Immediat, immediat. Äh, perstgisei, sch’jeu hai ...
La Tina schubregia naven la purtgaria. Duront far quei derscha ella entuorn ina
scadiola.
Max:
Gie, hai – vai aunc, battas atgnamein – sas buca dar adatg?
Tina:
(ei serevegnida! scharf) Hallo, hallo! En quei tun lu buca!
Scheic Ludwig:
(ludond) MUTSCHAHEDIN-TINA-RIDISCHEN-
MARAKESCH.
Max:
Il scheic manegia ch’jeu seigi in bien patruncasa.
Tina:
(cun schliata luna) Aha, manegia il signur scheic?
Dr. Knoll:
(siper la Tina) Fai toh vinavon e schubregia naven quella
purtgaria!
Tina:
(tussegau) Vuuus era aunc, ha?
Suenter che la Tina ha schubergiau si la purtgaria survescha l’Alina la salata al
scheic Ludwig ed al Max.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
44/78
Max:
(cun plascher) Ah, saladat.
Il scheic Ludwig freda vid la salata, emprova in tec e fa lu ina tschera ascha!
Scheic Ludwig:
(siper il Max, vilaus) BULAD SÂLÂDAD AS PÂVEL CAMÈL.
Il scheic Ludwig spida puspei la salata el taglier.
Max:
Ussa veinsa la salata – quella gusta buca ad el!
Il Horn ed il Camastral ein tut cuntents ch’il scheic Ludwig ha buca bugen salata!
Horn:
Bein, bein – quel cheu vegn pli e pli simpatics a mi – quei
prenci olio-olioander!
Camastral:
Tgei cletg che quel ei aunc mai staus cheu.
Tina:
Oh, ussa tonschi lu! Quella salata ei fatga sco adina! Ed uss
tuttenina s‘ella buca buna avunda – pli probabel gnanc sa
quei scheicun tgei ch’ina salata mischedada ei – maglia
matei mo datlas e jogurt camel!
Il scheic Ludwig sto seprender ensemen da buca rir!
Dr. Knoll:
Quei creias ti gie tezza buca! Cun milliardas sil conto sains
seprestar era el desiert ina salata mischedada!
Allas treis scheicas gusta la salata – il Horn muossa sin ellas!
Horn:
Buca da crer – ad ellas gusta la salata para.
Tuts miran irritai sillas scheicas - che vegnan da magliar la salata mo cun breigia
pervia dallas burcas.
Tina:
(siper las scheicas) Nus dunnas savein halt tgei ch’ei bien ...
(da surengiu siper ils umens) Umens! ... (siper las scheicas)
schei buca disturbar, e schei gustar.
Scheic Ludwig:
ECHNEM ... SCHEICAS NA PÂRLÂHAR!
Tina:
Hallo! ... Ti venda-sclavas - pli probabel ch’jeu lasch
scumandar da tschintschar cun mes hosps!
Max:
(en tun da camond) Exact gliez, Tina ... cullas dunnas astga
mo il scheic tschinschar – il schef e patrun! Capito!
La Tina vul dar encunter ... tuts miran desperadamein sin ella e fan segns ... aschia
ch’ella resignescha. Denton scutina il scheic Ludwig zatgei ell’ureglia al Max. Tut ils
presents vesan quei e miran sil Max. Il Max ed il scheic Ludwig calan da scutinar.
Max:
Eba, el – also il scheic – manegia ch’el ... gie el ei era mo in
um ... also eba ...
Camastral:
Oh, hai – tgei stuess el stuer?
Max:
El vess halt da ...
Horn:
Tgei, stuessel far pésch?
Max:
Gie!
Tuts:
Ah, schia – gie, clar, logic?
Horn:
(ironic) Hal giu memia bia latg camel.
Max:
Schia, sche lu muossel jeu ussa ad el nua che las tualettas

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
45/78
ein. (siper il scheic) Wa-Scheic-Max-PlitschPlatsch!
Omisdus levan en pei e van da l’ustria vi. Tuts miran suenter. Sin via alla tualetta di il
Max zatgei sutvusch al scheic Ludwig – il auters audan nuot!
Scheic Ludwig:
Daco hai jeu da far pésch – grad ussa che tut va tiptop?
Max:
Gie, tiptop – bia hai buca duvrau e nus fussen stai pigliai cun
tiu tuppira (fa suenter al scheic Ludwig) Fâschain-schi-bain!
Quei tuna brutal arab – ti knuschti!
Scheic Ludwig:
(per el eisi divertent) Per mei schon ...
Max:
Aunc ina da quellas malprecauziuns e lu savein nus lu
pachetar! So – ti miras ussa in’uriala co la tualetta vesa ora e
cu ti tuornas (roga il scheic Ludwig) datas adatg da tia
pronunzia … Capiu?
Scheic Ludwig;
(dad ault ed arab) SCHEIC CÂRAMBULASCH CLAR
FASCH.
Il scheic Ludwig va sin tualetta.
Max:
(crei buca propi) Gie, gie (arab) carambulasch-scheic-fâsch-
meilasch!
Il Max tuorna alla meisa-canorta.
Max:
Tut en uorden!
Anja:
(siper il Max) Ti Max, ha el buca detg zatgei exclusiv ch’jeu
savess duvrar per in tetel picant ella gasetta.
Horn:
Oh, il pli picant da tia gasetta ei il prezi, hahaha.
Max:
(irritaus) Tgei? ... äh, naaa, ni bein, atgnamein schon. Per el
ein las inscripziuns in grond problem – el ha buca schanza
da capir meisa-canorta ni tualetta.
Camastral:
Exact, constat! (dictescha el telefonin) Translaziun da tut ils
muossavias ed inscripziuns en arab – pertucca gl’entir
tschéss, äh, intschess ... intschess dalla vischnaunca.
Richard:
(da surengiu/autocratic) Aha, aha, aha. Ed ussa ditsch jeu
grad aunc enzatgei a vus ch’il signur incaricau da scheics ei
era aunc buca sefatgs en. Quei savess lu era aunc dar in
problem.
Tuts che miran sil Richard, lu sil Max e lu miran els entuorn ell’ustria – els capeschan
aber buca tgei ch’il Richard manegia.
Camastral:
Eventual in problem? ... Daco?
Dr. Knoll:
(stregn) Riichard! Ussa eisi propi buca il dretg mument per
far legns!
Richard:
Jeu ditsch mo – mirei vi leu!
Il Richard muossa vid la preit, nua ch’ei ha ina corna camutsch. L’Anja vesa ella ed ei
incantada.
Anja:
Schia, ussa bein! ... Vid la preit, neve, hai jeu raschun?
Horn:
(ha tschaffen) Gie, leu penda la corna camutsch – ussa ves

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
46/78
jeu era ella!
Camastral:
Quella ei schon onns ed onnorums leu ... e tgei problem
duess quella far – forsa attaccar il scheic?
Dr. Knoll:
Pil mument ei quei aunc buca in problem! Aber il Richard ha
tutta raschun! (muossa silla corna-camutsch) Tgei manegeis
ch’il scheic ditschi sch’el vesa quella! Nus vein carn vid la
preit aber dein da magliar salata ad el. Vus veis gie viu tgei
stuorn che quei ei! Ins duess prender giu ella e metter naven!
Aber subito, avon ch’il scheic tuorna. Segir ei segir!
Tina:
Na, na, na ed aunc ina gada na – quel stat leu – la finala ei
quei igl emprem camutsch che miu urat ha sittau sil péz
Carniez!
Dr. Knoll:
(formal) Preziada dunna Poltera – vies urat ei morts e pli che
morts – a quel eisi segir tuttina sche la corna-camutsch ei vid
la preit ni en scaffa! Leis vus veramein periclitar il futur dad
aur da Merûndica – e quei pervia d’ina tala lappalia?
Tina:
(tut malsegira) Na, naturalmein buca, gliez less jeu schon
buca - aber forsa ch’ins savess ...
Dr. Knoll:
Gie, forsa ch’ins savess cuvierer el cun in piez – aber subito,
avon ch’il scheic tuorna!
Tuts miran in sin l’auter, denton senza vuler star si e forsa far zatgei.
Camastral:
Sche bien ... tgi fa ei? Jeu schess, jeu schess ... la direcziun
da musica!
Horn:
Emblida - jeu segir buca ... jeu sun catschadur!
Camastral:
Jeu hai aber aunc mai viu che ti vesses sittau enzatgei! ...
Anja?
Anja:
Jeu sun dils mieds da massa ... jeu sun neutrala! Stun mal!
Dr. Knoll:
Il Richard fa ei!
Richard:
Tgei, jeu?
Dr. Knoll:
(mira entuorn e lu cinic) Vesa zatgi aunc in secund Richard
en cheu? Na? (detscharts) Clar ti – ti eis quel ch’has viu il
problem ... senza tei negin che vess fatg stem!
Richard:
(da leischen) Jeu gidass gie da narr bugen – aber il mument
sun jeu deplorablamein buca responsabels per x-enzatgei en
connex cun scheics e scheicas!
Camastral:
Gie propi – il Richard ha tutta raschun.
Anja:
Exact – il Max fa ei!
Max:
(tut cuntents cun sesez) Jeu stoi nuota ver en il nas dapertut
... Aber clar – sche vus giavischeis quei!
Tuts:
Giiiie! Faiiiii! Speeert!
Max:
Sche bien pia – quei sai jeu schon far!
Il Max leva si e vul prender il schigentamauns dalla Tina. Lezza dat denton buca quel

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
47/78
al Max.
Tina:
Sche nus mettein si in schigentamauns – lu in schuber – in
tec respect fuss buca damemia! Alina dai in ad el!
L’Alina pren in schigentavischala ord la camoda e dat el al Max. Ferton ch’il Max
cuviera la corna-camutsch, scriva l’Anja en siu laptop.
Anja:
(tut incantada) Super, semplamein megasuper! Jeu scrivel
„Dismess il prighel – igl incaricau da scheics Max Casanova
spendra Merûndica cun acziun da herox.“
Richard:
Quei scrivas ti segir buca!
Anja:
Schon fatg!
Il Camastral ri ora il Richard. Ils telefonins pipegian ch’igl artechel seigi online – negin
che fa stem. Denton vegn il scheic Ludwig anavos dalla tualetta. Il Horn vesa
gl’emprem il scheic. Il Max ha cuvretg la corna-camutsch e vegn spert alla meisa-
canorta.
Horn:
Adatg, il scheic ei vid setschentar.
Tuts stattan si. Il scheic Ludwig tarlischa dil plascher.
Scheic Ludwig:
(cun ina tschera curteseivla) SCHEIC-METSCHÀFA-DIGÎAS
BIN LÖLI PLÂSCHAT MERÛNDICA!
Max:
(translatescha) El sesenta da casa cheu tier nus a
Merûndica!
Tuts muossan ch’els ein cuntents. Il scheic Ludwig sesa giu. Il Max era.
Anja:
Flot per el!
Camastral:
Gliez ei bien, jeu hai il flad ... äh, in crap che dat giu dil cor.
Dr. Knoll:
(siper il scheic Ludwig) En quei cass, preziau signur scheic,
ussa che vus sesentis quasi sco da casa cheu ... Max, ti
savesses dumandar el sch’el less far in viadi culla
pendiculara?
Max:
Gliez sai jeu schon far!
Richard:
(da sabiut) Jeu hai tertgau che ti sappies buca co ins di „viadi
culla pendiculara“ sin arab. Ei il sogn spért vegnius tut surura
sur da tei?
Il Max entscheiva a balbegiar e pren siu vocabulari ord il sac dallas caultschas.
Max:
Sche lu pia, äh ...
Dr. Knoll:
(stregn) Riiichard – quescha tgeu – ti vesses gie saviu
sepreparar!
Alina e Tina:
(ensemen) Gie exact – cala da ver en il nas en caussas che
van tier a ti nuot!
L’Anja scriva vinavon en siu laptop!
Max:
(siper il scheic Ludwig) Tichalika Pendi-bila-balla?
Scheic Ludwig:
(dat il tgau) SCHÂ-JU-PO-LAVÂR!
Max:
Damaun hal peda!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
48/78
Dr. Knoll:
Gie?
Max:
Gie, damaun ha el detg – damaun hagi el temps e peda.
Dr. Knoll:
Maximal, Max – engraziel fetg car Max – jeu sai bien grau da
tiu survetsch.
Richard:
Tgei ... has ti detg „car Max“ a quei toc camerier?
Dr. Knoll:
Clar ... ussa che nus savein luvrar schi super ensemen!
Il Max ri da quei da schenau. Era il dr. Knoll ri da schenau, pren entamaun la
scadiola te ed aulza ella per far printgas.
Dr. Knoll:
En quei senn pia, äh, (arab) Fâschain-schi-bain!
Tuts prendan lur scadiolas e fan printgas cul scheic Ludwig.
Tuts:
Fâschain-schi-bain!
Els beiban e fan grimassas!
Richard:
(tuschrogna) Sche lu pia – il venerabel incaricau da scheics
ei buca staus el stan d’organisar il shuttle-service da
limusinas liungas! Perquei empost’jeu ussa il taxi che
transportescha il scheic e sia bagascha a Cuera el hotel
Mirasteilas.
Tina:
Hallo, hallo – sche quel stat zanua sur notg, lu cheu el
Postigliun – eis ti insumma narrs?
Camastral:
Raschun has ti – ussa mo buca schar scalprar, äh, scappar
el!
Alina:
E tgei fagein nus sche nossas combras plaian buca ad el?
Max:
Fetg sempel – jeu muossel ussa las combras ad el e lu sa el
gie dir tgei che plai buca, ni sch’ei fuss da midar zatgei!
Camastral:
La firma Camastral magliatutti SA vess aunc capacitads
sch’ei dess da renovar zatgei!
Alina:
Forsa ch’i fuss insumma bien da decorar empau il
Postigliun?
Tina:
Tscheiver s‘ei lu en cass schon stau!
Dr. Knoll:
Bein bein – quei ei ina buna idea!
Il Max leva en pei.
Max:
Jeu manegel che quei savess schon funcziunar ... also sche
vus sestellieis in tec in tec perdert, savess il scheic schon
aunc schar scher empau raps el Postigliun.
Tuts ein incantai. L’Anja scriva il tetel da siu artechel – dat silla tasta „Enter“ e siara
siu Laptop cun slontsch. Tut cuntenza.
Anja:
Eeeeee top! Trara puspei in artechel da scheics ella reit.
Tgei scheis dil tetel „Spindrament per Merûndica – in scheic
da Bahrein fa da barun!“
Camastral:
Super!
Anja:
Finalmein marscha puspei zatgei en quei Kaff!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
49/78
Ils telefonins dallas scheicas pipegian tuts il medem mument e culs tuns ch’ins ha gia
udiu avon cura che l’Anja veva mess zatgei sin www.striauna.ch. Tuts miran irritai
sillas scheicas.
Anja:
Ha! Jeu hai bein detg! Miu artechel sin
www.striauna[punct]ch ha carmalau a Merûndica il scheic e
sia suita. Las scheicas ein aunc adina ONLINE – tgi vess
tertgau da quei?
Scheic Ludwig:
(da vilau siper las scheicas) SCHACHURI-TAPPA-
TSCHALLAPAS.
Il scheic Ludwig stat si da vilau. Ils auters fan il medem. Il Max emprova spert da
zuppar vi quei sbagl.
Max:
(cumblida tschels) Sche lu muoss’jeu ussa ad el la combra.
Il Max pren la clav dalla combra giu dalla clavella davos la teca.
Max:
Il pli perdert eisi sch’jeu muossel era grad Merûndica ad els.
Lu veis temps e peda da decorar in tec endretg l’ustiera ...
äh, l’ustria. En duas uras essan nus matei anavos – Tonscha
quei?
Dr. Knoll:
Gliez stoi matei!
Camastral:
Gie, stoi!
Il Max arva gl’esch dall’ustria e gesticulescha giuadora il scheic. El emblida siu
vocabulari sin meisa.
Scheic Ludwig:
(siper las scheicas) VAS-LAS-MARSCH-MARSCH!
Il scheic Ludwig muossa allas scheicas da star en pei e da suandar el.
Max:
Sche lu pia – nus mein a spass!
Il scheic Ludwig, las scheicas ed il Max van ord l’ustria. Tut ils presents miran dallas
finiastras ora tgei ch’il Max e la famiglia dil scheic fan.

II / 9. Scena
Plaz avon l’ustria - Max Casanova. Ludwig Casanova. Marlies.
Brigitta. Imelda.

La famiglia dil scheic vegn sil plaz avon l’ustria – il Max suonda. Quels da Merûndica
„taccan“ vid las finiastras e miran plein marveglias tgei che schabegia.
Max:
(siper las scheicas) Vai aunc – saveis vus buca tschentar giu
per duas minutas vos telefonins dalla sacra – propi ver!
Imelda:
Gliez era lu insumma buca fatg giu! Nus vein detg che nus
fetschien quella schmarra mo sche nus astgien duvrar nos
handis – aschia buca! Max!
Max:
(patgificond/siper las giuvnas) Aber lu tschentei silmeins giu
il tun! (vesa ch’ils da Merûndica laian buca ord egl els!) En

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
50/78
quei cass vegni ussa matei da far vinavon. Jeu muossel ussa
empau da Merûndica a vus. (muossa) Cheu per exempel – la
fontauna dil vitg, e sin finiastra ils marviglius da Merûndica!
Ed ussa muossel jeu las stanzas da hosps a vus, e vus meis
pil schenghetg!
Imelda:
E tgei schabegia sch’els sefan en che quel vala atgnamein
gnanc ina pipa tubac?
Ludwig:
Vus veis sezzas detg che quei chichergnem vesi ora sco ver
e sco sch’el custass ina massa? Veis schon puspei midau
meini?
Scheicas:
Schon, gie – Naaa – forsa in tec – ni aschia – Maannnn!
Max:
Total egal! Ussa vegni fatg ed amen! Ed insumma – aschia
sco quels en leu ein ora sin mintga da tschun sefani
insumma en nuot – il tschurvi hani schon daditg tarmess a
durmir! So, vegni!
Il Max va culs hosps en direcziun dalla casa da hosps.

II / 10. Scena
Ustria – dr. Erwin Knoll. Richard Knoll. Alina Poltera. Tina Poltera.
Paul Camastral. Anja Marveglia. Pieder Horn.

Tuts stattan aunc allas finiastras e fan adia alla famiglia dil scheic. Lu tuornan els
anavos ell’ustria. Il Horn sesa sco emprem puspei alla meisa-canorta.
Horn:
Zachermustgas – a quels plai ei lu propi cheu tier nus!
Tina:
Gie, aber sempel eisi lu veramein buca da far tut endretg per
in scheic – nus savein aunc selegrar!
Il Richard e l’Anja sesan era giu.
Camastral:
Veramein, veramein – tier quels leu less jeu lu buca esser
president communal!
Alina:
Tgei cletg che nus vein il Max – senza lez vessen nus fatg la
detga tgilada – ei halt schon aunc bien sch’ins ha viu
enzatgei cun ir pil mund entuorn!
Richard leva en pei tut agitaus e va en posiziun da cumbat. L’Alina fa denton uorden
silla meisa-canorta.
Richard:
Quei po schon esser. Aber il caftan – quel sto el tuttina dar
anavos – quel ei mes. Ed insumma quei tec arab ch’el sa –
quei emprend’jeu luc en in‘ jamna e lu sun jeu puspei igl
incaricau da scheics!
Camastral:
Jeu hai in’idea – tgei manieis d’ina patinada – äh, d’in
padrinadi da vischnauncas Merûndica e Bahrain?
Dr. Knoll:
Ina prima idea, signur Camastral!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
51/78
Camastral:
(discuora puspei plein anim en siu telefonin) Partenadi da
vischnauncas.
Anja:
Buna idea – aber lu drovi lu era in cudisch dad aur per
perpetnisar ils hosps!
Camastral:
(siper tuts) E tgei manegeis da surdar il burgaz, äh, burgheis
d’honur al scheic Metschasaibucatgei?
Dr. Knoll:
Era bien!
Horn:
Giebein, ussa vegni dau tut!
Camastral:
Bia eisi gie buca. (el telefonin) Cumpletaziun 1) cudisch dad
aur. Cumpletaziun 2) burgheis d’honur – cumpletaziun 3) sai
aunc buca!
Horn:
Ed jeu mirel che la musica suni – lu dein nus concert – tut
mo il meglier.
Il Horn va plein entusiassem giuado. Il Richard s’avischina all’Alina.
Richard:
Ed ord il Postigliun datti in hotel da wellness da 5 steilas – ah
tgei, in da 5 steilasPLUS!
Camastral:
(tut incantaus) Giebein – 5 strias, äh, steilasPLUS!
Tina:
Richard – nus duas (muossa sill’Alina) savein schon sezzas
tgei che nus fagein dil Postigliun. (siper l’Alina) Neve Alina?
Alina:
Logic che nus savein gliez!
Tina:
Lein buca ir si surcombras a mirar tgei decoraziun ch’ins
savess duvrar?
Alina:
Gie!
Tina:
(cun plascher) Gie?
Dr. Knoll:
Decorar – giebein – quei interessescha era mei.
L’Alina e la Tina van alla recepziun. Il dr. Knoll leva en pei e va suenter. Aber el
retegn immediat e freda.
Dr. Knoll:
Ferdeis era quei – fredi buca da barschau?
Tina:
Oh – Segner – il Couscous!
La Tina cuora en cuschina. Il dr. Knoll e l’Alina van en ”PRIVAT”
Camastral:
Jeu hai era aunc da sefar ord ils peis ... äh, sefar bials! Anja,
tscha, metta en moviment tes stadals!
Anja:
Gie.
L’Anja leva immediat en pei e pren sias siat caussas cun ella. Il Camastral tegn aviert
igl esch ch’ella sappi ir giuado, suenter suonda era el e tschontscha el telefonin.
Camastral:
(el telefonin) Lubientscha da balbiar ... äh, baghegiar: hotel
da Wellness da 5 stallas … äh, steilasPlus ...
Il Camastral e l’Anja bandunan l’ustria. Il dr. Knoll e l’Alina van en “PRIVAT”. Il
Richard seconcentrescha sin siu telefonin e gnanc sefa en che negin ei pli en l’ustria.
Richard:
(siper sesez) Bien, e pervia dalla app mir’jeu ... pli tard. Il

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
52/78
mument ei il Max aunc il retg dils cors. Schon clar aber ...
Ussa vesa il Richard il vocabulari dil Max sin meisa.
Richard:
Tgei ei quei cheu? ... Mira tscheu igl arva-cors e -buorsas da
nies signur incaricau da scheics!
Il Richard pren il vocabulari e sfeglia cun interess lien.
Richard:
(irritaus, surstaus) Quei ei gie – bein, bein quei ei gie
engles?! ... Ed en quel mira el co ins di zatgei per arab?
Il Richard sesa giu e ri süffisant.
Richard:
(detschartamein) Trara! Casanova – la catscha entscheiva!.

Tenda evtl. zatgei tacts musica

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
53/78
3. Act
III / 1. Scena
Ustria – Alina Poltera. Tina Poltera. Dr. Erwin Knoll. Richard Knoll.

L’ustria ei ussa decorada e vesa ora sco gl’intern d’ina tenda da beduins. Vid las
finiastras ed alla recepziun pendan gardinas tochen plaun. Quasi tut las meisas e
suppias ein naven. Mo la meisa-canorta ei aunc ell’ustria, e la sutga pulstrada alla
recepziun. Il dr. Knoll ha en vons alvs ed inspectescha la decoraziun. Malpazients
cloma el l’Alina e la Tina.
Dr. Knoll:
(malpazients) Mias damas, tgei s’ei ussa puspei? – Tempo,
tempo – il sac da raps sa vegnir mintga mument dad esch
en.
La Tina e l’Alina vegnan en prescha tras las gardinas ch’ein messas si avon
“PRIVAT” – ellas portan plumatschs da seser cun ellas.
Alina:
Gieeeee, essan gie schon cheuuu!
Tina:
Gieee!
Alina:
Ed ussa, nua eisi da metter quels?
La Tina e l’Alina mettan giu ils plumatschs da seser. Il dr. Knoll seplacca silla suppia
pulstrada, e diregia las damas sc’in reschissur. La Tina e l’Alina vulan ir puspei, aber
il dr. Knoll ei aunc buca cuntents!
Dr. Knoll:
Na, na – in tec pli dretg.
Tina:
Pli dretg, giebein il signur.
La Tina e l’Alina tauschan ils plumatschs da seser encunter dretg– ord lur vesta! Il dr.
Knoll muossa en tschella direcziun!
Dr. Knoll:
Naaa – jeu manegel QUEI dretg!
Tina:
(schema) Quei dretg, tschei dretg – mai endretg!
La Tina e l’Alina stauschan il plumatsch da seser en tschella direcziun.
Dr. Knoll:
Giebein, naaaaa, stoppp! Forsa aunc per la letga pli
seniester.
Tina:
(malidia/muossa mintgamai la direcziun) Quei seniester – ni
quei seniester?
Dr. Knoll:
(schetg) Miu seniester!
La Tina e l’Alina fan quei ch’el giavischa.
Tina:
(giu dalla gnarva, siper il dr. Knoll) Ei quei buca finiu zacu?
Dr. Knoll:
Quei sto schon constar tschien per tschien ... in sbagl e vus
veis viu co quei scheic va ell’aria  sc’ina rachetta. Aber ussa
eisi bien ... quasi bien! Saveis tgei – la meisa-canorta sto
orda cheu?
L’Alina revolva egls. La Tina sesnuescha.
Tina:
Naaa, vegn gnanc en damonda – Schi ditg ch’jeu sun cheu

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
54/78
ustiera – stat quella en cheu. Quella meisa ei en cheu dapi
ch’jeu sai seregurdar – mai ei quella vegnida muentada mo
in millimeter e quei stat aschia!
Denton vegn il Richard neu dil plaz en l’ustria – entamaun ha el ina pipa d’aua – ina
«schischa». Cun vusch da schelm fa el igl asen culs presents. Per fuorma gida el ils
auters – sia finamira ei denton da demascrar il Max.
Richard:
(da fauls) Quei has ti aber fatg bein, bab.
L’Alina e la Tina revolvan danovamein ils egls.
Richard:
(fauls) Mira tscheu – quei cheu hai jeu anflau si surcombras.
Dr. Knoll:
Fetg bien, gie fetg fetg bien! Nua eran nus? Ah, gie vid la
meisa-canorta. Richard fai schi bien e metta quella
„schischa“ dalla vart e gida mei culla meisa.
Tina:
(detschartamein) La meisa-canorta stat cheu – quella va
negliu!
Dr. Knoll:
(magistral) Dunna Poltera, preziada dunna Poltera, vus leis
bein buca periclitar il futur dil Postigliun, tgei ditsch jeu - Na il
futur da Merûndica, gie dall’entira regiun – Mo pervia d’ina
meisa veglia, marscha?! Ni forsa bein?
Il dr. Knoll trai la meisa encunter sesez - la Tina trai anavos ella.
Tina:
(desperada) Naturalmein buca – aber mirei ina gada entuorn
el Postigliun – La meisa rodunda ei il sulet che regorda aunc
vid l‘ustria veglia. Sche la meisa-canorta vegn naven, savein
nus era grad battiar entuorn il Postigliun en … en … en ...
Alibaba ed ils 40 rubadurs!
Dr. Knoll:
E lu? Nus stuein tuts far ina unfrenda – So, ed ussa ord hetta
cun quella meisa!
Il Richard metta la «schischa» silla teca e pren neunavon il telefonin.
Richard:
(da sabiut, siper tuts) Ussa hai jeu finalmein anflau ina app
araba – quella translatescha romontsch ed arab … ed il
meglier – ins sa tedlar coi ha da tunar!
Dr. Knoll:
(desinteressaus) Gie, gie ...
La Tina ed il dr. Knoll gnanc fan stem dil Richard. Els emprovan da purtar la meisa-
canorta ord l’ustria. La Tina va anavos en direcziun digl esch. Perquei muossa il
Richard sia app all’Alina.
Richard:
(cun gust) Teidla, quella app sa translatar E tschintschar –
ella muossa co ils plaids han da tunar endretg!
Il Richard scriva cul det sil touchscreen da siu telefonin.
Telefonin dil Richard: kunt wardat eayni - hawriat jamilat jiddaan. (registraziun evtl.
da google translate voice)
Alina:
Tgei vul quei dir?
Richard:
Ti eis eis la rosa da mes egls – ina fetg biala diala!
Alina:
(ad ella ei quei penibel). Ah, va Richard ...

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
55/78
Il dr. Knoll e la Tina damognan buca or dad esch la meisa – ella ei miez ell’ustria e
miez ora sil plaz. La Tina ei ordaviert – il dr. Knoll ei aunc ell’ustria. Il dr. Knoll cloma
l’Alina ed il Richard ch’ein aunc adina vid la app.
Dr. Knoll:
So calei d’äppar e gidei dad ir ord casa cun quella meisa?
Il Richard tschappa era la meisa, l’Alina mira plitost sceptica e gnanc emprova da
tschappar en. Ins auda musica da stuors.

III / 2. Scena
Plaz avon l’ustria / ustria – Paul Camastral. Anja Marveglia. Pieder
Horn. MusicantAs. Alina Poltera. dr. Erwin Knoll. Richard Knoll.
Tina Poltera.

Il Pieder Horn marscha en uniforma sur il plaz avon l’ustria. El diregia dus musicants
che suondan el e sunan il marsch da processiun. L’Anja vegn ord tschella direcziun.
Ella ha il telefonin vid l’ureglia, la tastga dil laptop sur la schuiala ed igl apparat da
fotografar entuorn culiez. Il Camastral suonda ella cun ina scatla da cartun. La Tina
stat sigl esch-ustria – leu reiva il dr. Knoll sur la meisa rodunda che blochescha
l’entrada. Il Richard sesa sin ina dallas suppias e lavura vid siu telefonin.
Dr. Knoll:
(siper ils musicants) Calei … Calei ... in dus treis ed amen,
aus! Il scheic e sia suita ein aunc gnanc cheu buca!
Ils musicants calan da sunar. L’Anja finescha da telefonar. Il dr. Knoll sesmarveglia
che mo dus musicants fuorman la musica.
Dr. Knoll:
(siper il Horn) Oh, Horn ei quei tut? Tia musica ha giu taffer
la plaronza! Quei cheu fa buca gronda parada!
Horn:
Gie basta – dapli musicants hai jeu buca anflau alla sperta.
Il Horn vesa la meisa-canorta ch’ei bloccada denter igl esch.
Horn:
Hoppala, veis midau strategia – leis ussa tuttina buca schar
vegnir el Postigliun il scheic e sia scheicamenta – ni tgei dat
quei cura ch’igl ei finiu?
Dr. Knoll:
Tschontscha buca tup. La meisa sto ora! Gidei tuts!
Camastral:
Sontga Veva è – tgei stress prominent ... äh, potent che vus
fageis oz!
Dr. Knoll:
Il scheic sa vegnir mintga mument.
Camastral:
(quietescha) za, za ... mo empau...
Ils musicants prendan plaz sil baun ed il Camastral metta sia scatla silla fontauna.
Tuts, auter che l’Anja, l’Alina ed il Richard sestellegian vid la meisa-canorta. Il dr.
Knoll meina reschia. L’Anja fotografescha tut incantada. In grond schischuri – negin
sa co pigliar en la caussa. Denton svanescha l’Alina davos casa vi.
Camastral:
(muossa silla meisa) Quella cheu dumigneis mai orda cheu!
Horn:
(en tun da camond) So, semettei si – mintg’in d’ina vart!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
56/78
Camastral:
Nua?
Dr. Knoll:
Ti cheu, ti leu e ti leu - Giebein, aschia vai!
Il Horn, la Tina ed il Camastral peglian en in da mintga vart. Il dr Knoll diregia.
Dr. Knoll:
Dretg, dretg...
Horn:
Auauauu, mia detta!
Camastral:
Fai buca da pop – pervia da smaccar in tec la petta ... äh,
detta!
Dr. Knoll:
Ensi, si ... na engiu ...
Ussa vegn l’Alina cun ina resgia a motor davos casa vi.
Alina:
So finito cun quei teater! Quella meisa disturba schon daditg
mei. Neu tscheu, Pieder. (Lez vegn da quei malsegir tier
l’Alina che dat ad el la resgia. La Tina, il dr. Knoll ed il
Camastral miran irritai in sin l’auter.).  Vegni anen cun quella
benedida meisa.
Horn:
Ed ussa?
Alina:
Giu cullas combas da quella mobilia.
Il Horn tschenta en la resgia a motor – tuts seglian dalla vart – mo la Tina sedespara
ed emprova da proteger la meisa.
Tina:
(desperadamein) Aliiina, tgei fas era ... patratga vid nos
babuns ... quels ...
Ils plaids dalla Tina van sut ella canera dalla resgia. Il dr. Knoll ed il Camastral ston
tener la Tina, ferton ch’il Horn taglia giu tuts quater peis! (La meisa ei preparada
aschia ch’ins sa prender naven il rest dils peis cunquei ch’ins vegn strusch da tagliar
tuts tuttina liung – ni ch’igl ei da nudar ordavon, nua tagliar!)
Alina:
So, ussa saveis puspei metter anavos la meisa … sper la
suppia pulstrada - e lu vein nus ina meisa bassa sco tut ils
scheics han en lur tendas da beduins – (emprova dad esser
legra) Il signur president schess matei pinguins ... äh,
beduins – hahaha.
Tina:
(la Tina resignescha) E tut mo per entgins francs dapli ...
Il Richard vegn finalmein ord l’ustria. Il Horn ed il Richard fan buca stem e
plazzeschan la meisa el liug giavischau.
Dr. Knoll:
(tut cuntents) Fâschain-schi-bain! ... Ussa sa’l vegnir, il
scheic.
Il Camastral pren sia scatla entamaun – l’Anja fotografescha.
Anja:
Dil reminent – miu davos artechel ha schon varga 4'000
likes! Super geil – ni buca! Il proxim artechel ei era schon ella
pipeline: Headline – „Gl’emprem burgheis d’honur da
Merûndica – punct dubel - In ARAB!“.
Camastral:
(studegia pervia dil tetel) ... e quel suttascriva per spir
engrazieivladad in schec da 10'000 dollars!“ heheh! (siper
l’Anja) Check!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
57/78
Perquei che Camastral ha buca liber ils mauns per in HighFive, „smacca“ l’Anja il
maun serrau encunter il frunt dil Camastral.
Anja:
Check!
Dr. Knoll:
(siper l’Anja) Per che quei schabegi propi, fussi forsa da far
vinavon. (muossa en l’ustria) En cheu eisi aunc da far ina
pluna! Sche lu, si si vus umens e dunnas da cumin!
Tuts entran ell’ustria. Mo ils musicants restan anavos sil plaz.

III / 3. Scena
Ustria / plaz avon l’ustria – Paul Camastral. Anja Marveglia. Pieder
Horn. Imelda. Marlies. Brigitta. Ludwig Casanova. Max Casanova.
Richard Knoll. Alina Poltera. Dr. Erwin Knoll. Tina Poltera.
Musicants.

Il Richard sesa sin sia sutga cumadeivla e smacca entuorn sin siu telefonin. Il
Camastral vegn sco emprem ell’ustria e vesa la decoraziun.
Camastral:
Salami – maglia – cum, äh, Salemalaikum – quei cheu ei
buca nuot!
Anja:
Uauuuu! Quei vesa gie ora mega, gie GIGA vesa quei ora.
Dr. Knoll:
(siper la Tina e l’Alina) Nua eran nus schon puspei? Ah, gie
tiels plumatschs da seser.
Tina:
(desperada) Naa, finito ... ussa buca pli ... quels tucc’jeu
buca pli en!
Dr. Knoll:
Naturalmein – tutta raschun – naven culla meisa – giu cul
teppi e lu plumatschs da seser e meisa sissu!
Ils musicants vegnan en e gidan da metter dalla vart plumatschs da seser e la meisa.
La Tina e l’Alina ein giu dalla gnarva e van schemend en “PRIVAT”.
Dr. Knoll:
Hallooo Richard – tgei s‘ei cun tei? Aulza tiu tgil e gida!
Il dr. Knoll tschappa il Richard, trai el sin peis e sesa sez giu el pulstrau!
Richard:
(significativ) Jeu hai buca peda per da quellas fueras – jeu
stoi seluvrar en en miu app d’arab.
Il Camastral metta giu sia scatla silla teca e pren ora il cuntegn. Il Horn mira tier.
Camastral:
Jeu hai priu tut quei ch’jeu hai anflau en cassa ... äh, casa
communala. Cudisch dad aur, medaglias da meringue ... äh,
merets. Diploms ...
Il Camastral pren era in buccal da ballapei ord ina tastga da plastic ch’ei ella scatla.
Camastral:
... ed il buccal da ballapei hai jeu era grad priu cun mei.
Il Horn mira pli interessaus. Denton vegnan la Tina e l’Alina cun in teppi ord “PRIVAT”
e mettan giu quel amiez l’ustria.
Horn:
(pauc incantaus) Quei sas aber buca far! Ti sas toh buca dar
naven il sulet buccal che nus vein insumma gudignau zacu ina
gada!
Camastral:
Clar sai jeu. Quei va nuota ton ditg che nus savein buca nua
metter nos buccarials ... äh, buccals! Culs raps dil scheic
entscheivan a ruclar tut a tubel... äh, dubel ella cassa

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
58/78
communala cumprein nus en mo ils megliers giugadurs. (el
telefonin) Shaqiri.
Il Horn revolva ils egls. Il Richard smacca sin siu telefonin.
Telefonin da Richard: (arab) Fariq kurat alqadam (evtl. da google translate voice!)
Richard:
Juppiee – quei funcziunescha super.
Il Horn ed il Camastral miran senza capientscha sil Richard.
Richard:
(tut loschs) „Squadra da ballapei“ ha el detg. (siper il
Camastral) Quei sas ti grad tener endamen sche ti vul
veramein far fatschentas cul scheic ... (significativ) So, ussa
sa el vegnir – nies super capescha-arab cun siu scheic!
Il Richard sesa puspei sil pulstrau. Ils musicants gidan l’Alina e la Tina che mettan la
meisa „senza peis“ sil teppi e repartan ils plumatschs da seser. Suenter van ils
musicants puspei ora sin baun. Denton ha il dr. Knoll scuau naven il resgem avon esch
– vegn anavos e contempla l’ovra.
Dr. Knoll:
(critic) Maaa – also a liunga vesta datti lu schon aunc quei e
tschei da far en cheu ... aber per ussa basti.
Tina:
Ei lu forsa era uras … Lu mon jeu ussa a sescumiar.
La Tina va en direcziun da ”PRIVAT”. Tuttenina vesa il dr. Knoll ch’il scheic e sias
scheicas vegnan neu dalla casa da hosps sil plaz avon l’ustria.
Dr. Knoll:
Els vegnan. (siper il Horn) Spert, va pils musicants!
Camastral:
Hä?
Dr. Knoll:
(tut agitaus) Hopp, hopp, viaden cun els!
Il Horn va cun prescha ord l’ustria pils musicants. Il dr. Knoll constatescha che la Tina
ei buca pli cheu.
Dr. Knoll:
Horca-Mallorca! (cloma) Tiiiina! Alarm da scheics! (siper il
Richard) So, Richard – en pei cun tei!
Il Richard sesaulza mo plaunet. Ils musicants ed il Horn vegnan ell’ustria e semettan
si. La Tina vegn puspei ell’ustria.
Tina:
Jeu level grad sescumiar – jeu toffel da suau ch’il scheic
savess tertgar che nus hagien camels ell’ustria – quel savess
grad semenar e scappar.
Dr. Knoll:
A ba ba. Quei ei gie super – camels enconusch‘el – e sesenta
grad puspei da casa!

III / 4. Scena
Plaz avon l’ustria - Max Casanova. Ludwig Casanova. Imelda.
Marlies. Brigitta.

La famiglia dil scheic stat da quei malsegir avon la fontauna. L’Imelda e la Marlies han
mintgina ina tastga da schenghetg entamaun. Il scheic Ludwig mira entuorn da quei
nervus.
Scheic Ludwig:
Nua ei il Max pomai?
Il Max vegn tut a sparuns ord l’autra direcziun.
Max:
Tut en uorden – jeu sun gie schon cheu.
Scheic Ludwig:
(sut vusch) Finalmein ... nua eis era staus schi ditg?
Il Max pren ord ina tastga in telefonin en in etui dad „aur“ e dat el al scheic Ludwig.
Max:
(era sut vusch) Jeu hai aunc stuiu cargar musica araba sin
quei telefonin – Quei drova halt schon empau temps. Cheu.
(siper las scheicas) Veis ils schenghetgs?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
59/78
Scheicas:
(muossan las tastgas) Clar, che nus vein els!
Max:
(siper il scheic Ludwig) Has il schec!
Il scheic Ludwig muossa in bloc da schecs al Max e metta puspei en sac el.
Scheic Ludwig:
Clar ch’jeu hai quel – tgei tratgas – in scheic va mai ord casa
senza siu carnet da schecs. Hahaha!
Max:
Sche lu, sco fatg giu. Sco che la Tina saulta sin meisa
empleneschas ti ora tiu schec „special“ e dattas el al president
communal!
Scheic Ludwig:
(tut incantaus) Finalmein, finalmein ves’jeu puspei ina gada co
la Tina saulta sin meisa.
Max:
(irritaus) Exact ... E lu, nulla comma peng, zac zac ord l’ustria
... capiiiuuu Auugg Luudwig!?!
Las scheicas ed il scheic Ludwig dattan il tgau.
Scheic Ludwig:
(fa sgnoccas, tuna arab) FASCHAIN-SCHI-BAIN!
Scheicas:
(en tun git) Âschiâ-nus-faschâin-bain bain.
Il Max e la famiglia dil scheic van en l’ustria.

III / 5. Scena
Ustria - Max Casanova. Ludwig Casanova. Imelda. Marlies. Brigitta.
Alina Poltera. Tina Poltera. dr. Erwin Knoll. Richard Knoll. Anja
Marveglia. Pieder Horn. Paul Camastral. Musicants.

Tut ils presents spetgan gia all’entrada. La musica spetga ch’il Horn detti il segn
d’entscheiver a sunar. Il Horn mira da finiastra ora e vesa che la famiglia dil scheic
vegn!
Horn:
(siper ils musicants) Adatg – els vegnan.
Il Max entra culla famiglia dil scheic ell’ustria.
Horn:
Instruments alla bucca! E ...
Il Horn dat il segn alla musica da sunar. Ella suna in marsch. Il Max e las scheicas
smarveglian. Il scheic Ludwig tegn immediat sias ureglias.
Scheic Ludwig:
(vilaus) SCHEIC MAX –MUSICATA-PLÂSCHATA-MAIMAI?
Il Max sefa en spert tgei ch’il scheic Ludwig vul.
Max:
(murtirau) Stop, finito! Calei da sunar, quei ei gie da scappar!
Ils musicants calan da sunar. Il scheic Ludwig contempla cuntents l’ustria.
Scheic Ludwig:
(tut incantaus) AH - PLASCHAN-VORHÂN-WA-BADJYA.
Max:
Quasi sco a casa – di el ...
Dr. Knoll:
Gie.
Anja:
Mega! Gie tgei, GIGA ei quei!
Max:
Aber las combras da hosps, mhmhm, lezzas plaian lu
insumma buca ad el.
Tina:
(cun sgarschur) Tgeiiiii?
Max:
(siper l’Alina e la Tina) Forsa che vus savesses dar pil mument
vossa habitaziun ad el – lezza ei gie drizzada en tiptop.
Tina:
Tgei, NOSSA habitaziun?
La Tina capescha nuot e mira sill’Alina. Lezza trai mo las schuialas.
Tina:
Äh, gie – sche pervia da mei ... (vegn in tec pli datier) Aber
gliez cuosta lu zatgei … e buca pauc … gliez ditsch jeu schon
ussa.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
60/78
Max:
(siper il scheic Ludwig) Tina d’accôrd scheic Metschàfa shalè
laschad.
Scheic Ludwig:
TINA – HAREM- SCHEIC – NÂ-SÂ-PREN.
Il Richard teidla attentamein e scriva sin siu telefonin.
Max:
El engrazia fetg e sesenta fetg honoraus – El sa denton buca
acceptar quella purschida – quei seigi ina honur memia
gronda per el.
Tina:
(cochet, siper il scheic Ludwig) Ah, ina honur memia gronda,
quei sa gnanc esser pusseivel per in scheic, ni?
Il scheic Ludwig flirta culla Tina. Il Camastral vesa la schanza d’entscheiver la part
ufficiala.
Camastral:
Apropos tonsur ... äh, honur – jeu vegness ussa bugen agl act
ufficial. La surdada dil burgaz ... äh, burgheis d’honur al scheic
Tschetschpuorla, äh, Metschafa-x-enzatgei ...
Scheic Ludwig:
ELEM ERAN ACCEPTAR!
Il scheic Ludwig fa ina reverenza cun tener il maun sil cor.
Camastral:
Tgei?
Max:
Aschia sco quei ch’jeu capeschel el – sa el acceptar quella
honur mo sch’il hospitont survegn la medema.
Alina:
(tut incantada siper la Tina) Tgei?
Tina:
Jeu drovel buca il burgheis d’honur – jeu drovel in schec!
Max:
(siper la Tina) Uiuiu Tina – il scheic Ludwig manegia buca tei
– el manegia mei!
Dr. Knoll:
(siper il Max) Tgei, tei?
Camastral:
Giebein, il wax ... äh. Max!
Dr. Knoll:
(indignaus) Preziau signur president – e tgei sei lu cun mei –
bittescheen? Jeu vess schon meritau il burgheis d’honur dapi
haheias. Jeu hai ...
Camastral:
Naturalmein signur docter – gliez fagein nus aber in’autra
paga ... äh, gada! Cuntents?
Il Camastral raguda in magliac documents per burgheis d’honur ord la scatla.
Camastral:
Bien ch’jeu hai priu tut ils documents cun mei.
Ferton ch’il Camastral prepara ils documents, semetta il Max en posiziun sper il scheic
Ludwig per la surdada dil burgheis d’honur.
Camastral:
Savesses ti Richard – aschidadir sco incaricau da scheics,
ussa naturalmein vice-incaricau da scheics ... surdar las
horror ... äh, honorificaziuns a quels dus signurs.
Richard:
(da fauls, incantaus) Gie naturalmein – fetg bugen. (ironic)
Tenor mei ha il Max veramein fadiau il burgaz d’honur.
Max:
Hoppala – quei cheu tuna lu tut auter ch’era schon!
Richard:
(da surengiu, ironic) Honur a quels ch’han meritau ella ...
Camastral:
(siper il scheic Ludwig) Jeu sco preservativ ... äh, president da
Merûndica surdun a sia sontgadad scheic Metschafadi-ed
aschia vinavon schon ussa la medaglia da meret per las
investiziuns grondas en nossa vischala … äh, vischnaunca.
Il scheic Ludwig pren igl etui culla medaglia e dat vinavon el a sias scheicas.
Camastral:
(festiv, siper ils musicants) In tusch per plascher!
Il Horn diregia, ils musicants sunan in tusch. Il Camastral surpren ils documents dil
Richard.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
61/78
Camastral:
Plinavon hai jeu la gronda honur da surdar a sia maiestad
scheic Metscha-XY ed al camerier dil Postigliun Maximilian
Casanova il burgaz d’honur.
Il Camastral dat il document al scheic Ludwig che dat immediat vinavon el a sias
scheicas. Puspei sunan ils musicants in tusch ... il Camastral interrumpa denton
energicamein els.
Camastral:
Halt, halt!  ... BURGHEIS d’honur!
Ils musicants sunan in tusch. Il Richard surdat il buccal al Camastral.
Camastral:
Ah, gie il buccal!
Il Max vesa il buccal e dat ina risada.
Max:
Quel cheu vul ti aber buca era aunc surdar, ni?
Camastral:
(siper il Max, conspirativ, amicabel) Ti stos gie nuota dir ad el
– danunder che quel vegn per trotti ... äh, propi!
Il Max fa sco sch’el fuss d’accord. Il Camastral surdat il buccal al scheic Ludwig.
Scheic Ludwig:
PITASCH - MALAPASCH – CAMEL – PRESI-CAMASTRAL!
Max:
El vegni a beiber siu latg camel ord quei buccal ed engrazia al
president.
Camastral:
Fatg bugen! Di ad el ch’il camel sesenti honoraus, äh, ch’il
president, ah lai – in tusch!
Il scheic Ludwig dat il buccal a sias scheicas. Ils musicants sunan in tusch. Il scheic
Ludwig fa ina reverenza siper tuts, tuts fan suenter e rispundan cun ina reverenza.
Anja:
Mega-Tusch, ah tgei in Giga-Tusch. (siper il scheic)
SalaminSalametti ... ni aschia ... fagei schi bien semettei si ..
per favore.
L’Anja diregia il scheic aschia ch’ella sa fotografar – el fa tut quei ch’ella vul. Il
Camastral ed il Max semettan si sper el per schar fotografar. L’Anja fotografescha.
Camastral:
Ténta, ténta ... äh, tusch, tusch!
Ils musicants sunan puspei in tusch.
Anja:
Mega-geil – ah tgei GIGA-GEIL.
Scheic Ludwig:
(fa suenter a l’Anja, tuna arab) Giga-geil!
Horn:
(siper ils musicants) So ed ussa zac zac egl archiv e mirei che
vus anflies zatgei notas da musica araba.
Musicants:
Zatgei arab ... Il sault dil Couscous forsa?
Horn:
Schi sto esser halt lez! Cun nos marschs marschs vein nus
buca pli in grond futur ... e mirei che vus anflies aunc dapli
musicants.
Ils musicants van tut a murmignond e cun tgau a bass ord l’ustria e giud tribuna. L’Anja
semetta al laptop e carga las fotos da sia camera sin quel. Il Richard sefatschenta cun
siu telefonin – el ri cativ.
Il scheic Ludwig fa in segn alla scheica Imelda e lezza vegn cun ina tastga da
schenghetg. Ella pren ina cassetta cotschna ord la tastga. Il scheic Ludwig muossa
alla Tina da vegnir neutier.
Scheic Ludwig:
(siper la Tina) Tina!
La Tina vegn in pass pli datier e fa ina tschera irritada. Il scheic pren la cassetta dalla
scheica Imelda e presenta ella alla Tina.
Scheic Ludwig:
(festiv) Tina, LÂSCHÂ-MÂ-SCHEIC-FA-REGÂL.
Max:
(siper la Tina) In regal per las dunnas aschi obedeivlas dil
Postigliun.
Tuts:
(surstai) Oh!

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
62/78
Tina:
(surstada, cun plascher) In schenghetg, per mei? (agitada)
Oh, jeu hai buca idea co jeu ha da secuntener – tgei stoi jeu
far sch’jeu survegnel in schenghetg d’in scheic?
Camastral:
(siper la Tina) Fai buca schi tup. Pren, avon ch’el seigi da Laus
... äh, permalaus.
Il scheic Ludwig tegn vi la cassetta alla Tina. La Tina vul prender ella. Il scheic Ludwig
trai denton anavos il schenghetg e la Tina tschappa dasperas. Il scheic Ludwig muossa
sin meisa avon el e fa segns che la Tina dueigi star en schanuglias avon el. Il Max
metta spert vi in plumatsch per la Tina.
Max:
Per plascher, la dama – star en schanuglias.
Tina:
Tgei?
Max:
En schanuglias ... quei fains aschia!
Dr. Knoll:
So, fai zacu!
La Tina stat enschanuglias avon il scheic Ludwig. Quel arva la cassetta ed ins vesa
ina cadeina fetg custeivla.
Tina:
(surstada) oooh, wuau ... ei quei propi ina vera?
Dr. Knoll:
En mintga cass! Quella cuosta silmeins, silmeins 100'000
francs!
Max:
Gie, silmeins, sche buca 101'000!
Dr. Knoll:
Gie, gie, aber per in scheic sco el ei quei in fav ella mar!
Il scheic Ludwig entscheiva a metter la cadeina entuorn culiez alla Tina. Cheutras vegn
el pli datier dad ella e mira direct els egls alla Tina. La Tina luscharda ei fetg nervusa.
Ella lahrogna ... gie ri tut beada siper il scheic Ludwig. Ella para d’esser inamurada el
scheic!
Scheic Ludwig:
(mo fladau) TINA – ALSARUMA CHE-BELLA.
Il Max sestorscha giu tier la Tina.
Max:
Schia, ed ussa ha el aunc empriu ordadora zatgei per tei.
Scheic Ludwig:
(siper la Tina) Hasch-Ti – ègls – sco câmèl en schablun da
dèsiert.
Tina:
(fladau) Oh, Segner, tgei carin ... ed in tal galantum. Hoppala.
Jeu crei ch’jeu hagi spidau sin ses egliers!
Senza tschuncanar giu egl pren ella siu scussal e schubregia siu spieghel. Els vegnan
pli datier in a l’auter. La Tina ei tut incantada da l’aura dil scheic Ludwig. Il scheic
Ludwig schluppegia culla detta. La scheica Imelda pren in secund schenghetg ord la
tastga. In vestgiu per il sault da venter. Ella dat el al scheic Ludwig che tegn el sut il
nas alla Tina.
Tina:
(fladau) Tgei, aunc in schenghetg? Bua ... En cheu eisi calira
...
Il scheic Ludwig scuttina zatgei ell’ureglia al Max.
Max:
El less che ti fetschies in sault da venter!
Tina:
(aunc miez ellas neblas) Gie, gie in sault da venter ...
Ella capescha e vegn tut anetg giu da sia nebla.
Tina:
Tgei, tgei duei jeu far?
Max:
Mo in pign – sas mo ch’el seigi cuntents – quei ei gie nuot dil
mal – cuntrari – sas tgei honur che quei ei d’astgar saltar per
in scheic – quei astga lu buca mintgina!
Horn:
(cloma tut dad ault) Sch’jeu fuss ina dunna – also jeu fagess
quei leu immediat!
Camastral:
Jeu era, maneivel!
La Tina mira da schenada sil scheic Ludwig e ri da malgengli. Il scheic Ludwig ri plein
speronza anavos.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
63/78
Tina:
Naaaa, na quei sai jeu buca far!
La Tina leva en pei. Ils auters miran plein speronza sin ella.
Tina:
Ed en mia vegliadetgna – cars amitgs! ... Na, nunpusseivel –
quei va buca!
Max:
(siper la Tina) Oh lu permalas ti schon el – refusar la honur da
saltar avon il scheic. Quei ei atgnamein nunpusseivel – ton pli
ch’el fa a ti la honur da durmir en tia habitaziun – ina honur
nundetga els egls dil scheic. Capeschas?
La Tina emprova da capir.
Tina:
Per dir la verdad ... na, buca propi!
Alina:
La mumma ha schon raschun ... quei ei buca sempel culla
honur. Ti fas honur a mi, jeu fetsch honur a ti e sche ti fas buca
a mi sai jeu era buca far a ti e sun permalaus ... mannomann!
Scheic Ludwig:
(siper la Tina) NA-VÈSCH-PROBLEM!
Il scheic Ludwig tegn vi il vestgiu da sault da venter ad ella e mira naven. La Tina mira
sco schirada sil vestgiu.
Dr. Knoll:
Dunna Poltera! Pil bien da Vus, dil Postigliun, da Merundica e
dall’entira regiun!
La Tina reagescha buca.
Dr. Knoll:
(insista) Patratga vid il schec!
Alina:
(fa curascha alla Tina) Mumma, fai ei! Saulta!
Tina:
Sault da venter ... (ri exaltau) ... Sche bien pia, sault da venter
... sche fetsch jeu pia. (duront ch’ella va naven, siper il Max)
Max mira ti dils hosps! Neu Alina, gida mei. (flirtond siper il
scheic Ludwig) Jeu tuornel grad puspei.
Il scheic Ludwig ri tut cuntents. La Tina va cun prescha en “PRIVAT” sin bratsch ha
ella il vestgiu dil scheic. L’Alina va suenter.

III / 6. Scena
Ustria – Paul Camastral. Anja Marveglia. Pieder Horn. Max
Casanova. Ludwig Casanova. Imelda. Marlies. Brigitta. Richard
Knoll. dr. Erwin Knoll.

Il Camastral mira suenter alla Tina.
Camastral:
Quei vegn segir bien – il schec ei ton sco en miu sac äh, cassa
communala!
Il Horn sesa semplamein giu, senza mirar sil scheic Ludwig.
Max:
En quei cass prepar’jeu grad empau aua per tuts.
Horn:
Prima idea.
Camastral:
Ed jeu – nus prendein tuts ensemen plaz.
Il Max va davos la teca e prepara las bubrondas. Il Richard va cun tschera investigativa
e siu telefonin vi tiel Max.
Richard:
(siper il Max) Ti, Max, tut agradora, ussa stoi jeu propi dir
zatgei a ti. Jeu quetel che ti fetschies fantastic tia lavur.
Max:
Gie, merci.
Richard:
Na, na, propi serius. Aber ina damonda vess jeu aunc ... Neve,
schenghetg vul bein dir sin arab „Hadîa“- Ni buca, „hadîa“?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
64/78
Dr.Knoll:
Richaaard – quei ei gie tiptop che ti eis schi ambizius
d’emprender arab – aber propi, ussa eisi veramein buca il
dretg mument persuenter!
Il Richard ignorescha siu bab.
Richard:
Na na na na!! (cun gust) „Hadîa“ ha il scheic denton insumma
mai detg – quei plaid ha el priu buca ina solia suletta gada en
bucca! Savesses buca mirar ina gada en tiu cudisch – sch’ei
dat aunc auters plaids per schenghetg!
Tuts miran irritai sil Richard. Il Max tonscha en siu sac da caultschas, anfla aber buca
il vocabulari.
Max:
Oh, hai – nua ei quei clepper?
Il Richard pren sez ord sac il vocabulari dil Max.
Richard:
Mira cheu tgei ch’jeu hai anflau – quel era leu sin tiu plaz da
lavur!
Dr. Knoll:
Richard – lai cumbien il Max, capiu – mo perquei che ti eis
permalaus da buca pli esser gl’incaricau da scheics stos buca
mulestar el.
Il Richard tegn triumfond il vocabulari dil Max ell’aria e muossa a tuts.
Richard:
(triumfond, siper tuts) Quei ei in vocabulari romontsch-engles.
Sa tgei plaids arabs che quei sgnappun d’in camerier crei
d’anflar en cheu?
Tuts miran sil Max. Lez ei tut trubistgaus ed enquera desperadamein ina stgisa.
Max:
Oh, sas, also ...
Richard:
Ti fas mo igl camel cun nus! ... Ti translateschas semplamein
ix-ina grascha per che tut mondi aschia sco quei che ti vesses
bugen!
Max:
Tgei huora pulenta che ti raquentas ... han tias fuormlas
neghentau tiu tschurvi?
Richard:
Sche bien pia, sche lu di per exempel, per exempel ... co ins
di „honur“ sin arab!
Il Richard scriva sin siu telefonin. Il Max capitulescha. El trai ora il caftan e pren giu il
fazalet da tgau e dat el al Richard. Lez ei tut cuntents e crei dad esser il victur.
Max:
(siper il Richard) Sas tgei, sufl’en pegna – fai tez quella
miarda.
Richard:
Ha, dattas pia tier?
Max:
Nuot, insumma nuot dun jeu tier. (siper il scheic Ludwig) Nus
mein.
Richard:
Tgi, nus?
Il Max muossa al scheic Ludwig ch’el dueigi vegnir giuadora. Aber para ch’il scheic
Ludwig ha auters plans.
Scheic Ludwig:
(fa in segn ch’el vegni buca, arab) ALARM TINA – SALTAM-
TABELDANZ.
Max:
Carnival finitochim!
Scheic Ludwig:
(scrola il tgau) STUNDAL –ÂGRAD-DUBLAM !
Richard:
(siper il Max) Lai tuttina en ruaus il scheic – ti camerier-
lampun!
Il Richard smacca puspei entuorn sin siu telefonin. La situaziun para d’escalar. Cheu
semischeida il dr. Knoll energicamein ella discussiun.
Dr. Knoll:
(siper il Richard) So Richard, ussa tonschi definitiv. Ti
seperstgisas immediat tiel Max. Ni vul forsa aunc pretender
ch’il scheic sappi era buca arab, ha?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
65/78
Richard:
(malsegirs) Tgei? ... Na, naturalmein buca – che lez sa arab
ei gie logic! Aber il Max ...
Camastral:
(detschartamein siper il Richard) Ussa tonschi propi – forsa
ch’il Max tschontscha in dialect che tiu app marsch sa buca. Il
Max ei la finala burgaz ... äh, burgheis d’honur da Merûndica
ed ha status da diplomat!
Richard:
Aber ...
Camastral:
Ed el ha dad esser vestgius sco s’auda – capito?
Il Camastral pren il caftan ed il fazalet da tgau orda maun al Richard e surdat puspei
quel al Max.
Richard:
Gie, aber ...
Il Richard vul attaccar il Max – aber il dr. Knoll tegn anavos el.
Dr. Knoll:
(siper il Richard) Mo ruasseivel ... (siper il Camastral) Quei um
ei gie hiper-malsegirs, nuota per mal signur president, neve,
(siper il Max), neve Max, nuota per mal.
Max:
Gie, gie, schon bien!
Richard:
Oh tei pos jeu schon aunc tier.
Il Max tila puspei en il caftan e metta si il fazalet da tgau. Las scheicas gidan el.

III / 7. Scena
Ustria – Paul Camastral. Anja Marveglia. Pieder Horn. Max
Casanova. Ludwig Casanova. Imelda. Marlies. Brigitta. Richard
Knoll. dr. Erwin knoll. Alina Poltera. Tina Poltera.

La Tina e l’Alina vegnan da scala giu. La Tina ei plitost schenada. Ella ha en ina giacca
sur il vestgiu da sault da venter.
Tina:
Pli vegl e pli tup – buca da crer.
Alina:
Ti vesas ora super!
La Tina vegn tut a targlinond ell’ustria e ri da schenau.
Horn:
(ri) Ussa vai lu si.
Anja:
Mega-bien, ach tgei, GIGA-bien. (siper la Tina) Super che ti
ughegias quei Tina – respect.
Camastral:
(siper la Tina) Ed ussa aunc ora culla crappa ... äh, giacca.
Lu fotografescha l’Anja tei ... vegn tut ella gasetta.
Tina:
Ella gasetta? Naa, gliez surviv’jeu mai!
Anja:
Naturalmein ... ed ella reit – gl’entir mund sa leger: „L’ustiera
dil Postigliun da Merûndica s’unfrescha per la regiun!“
Camastral:
(tut loschs) Sin www.Merûndica[punct].ch!
Anja:
Aber gl’emprem sin www.striauna[punct]ch!
Dr. Knoll:
Ina megliera reclama gnanc datti buca – Merûndica e mias
pendicularas ein spindradas.
Tina:
Ed il Postigliun?

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
66/78
Dr. Knoll:
Clar, lez era … ed aunc la musica dil Pieder trumbetta.
Scheic Ludwig:
(siper il Max) PLANATSCH BIMBO PLUMATSCH?
Tina:
Tgei di el?
Max:
(fifiC) Nua che nos affons seigien, damonda el.
Tina:
Tgei?
Alina:
Tgei?
Tina:
(muossa sil Max) Nos affons?
Max:
(muossa sill’Alina) Segir buca! Nos, nos affons manegia el.
Alina:
(siper Max) Tgei affons? ... Da tgei tschontscha quel?
Max:
In scheic ch’ha buca affons – quei datti buca a Bahrain –
zatgei aschia sa el gnanc s’imaginar!
La Tina e l’Alina miran tut perplexas ina sin l’autra. Il Richard dat en ils plaids el
telefonin, anfla denton buca las explicaziuns.
Dr. Knoll:
Gie, quei fa naturalmein insumma buca ina buna impressiun
– vesses buca saviu mirar avon per pops?
Max:
(precaut siper l’Alina) Gie, atgnamein, tut teoretic ... jeu
quetel che quell’idea seigi gnanc schi sgarscheivla. Ni?
Alina:
(tut perplexa) Pops?
Richard:
Da pops ha il scheic insumma detg nuot ... insumma nuot!
Il Richard vul puspei dar denteren, aber il dr. Knoll che stat sper el pren naven il
telefonin.
Dr. Knoll:
Ti has ussa pausa!
Il Max va encunter all’Alina che mira tut schenada sin el. El pren l’Alina pils mauns e
ri carin.
Alina:
Atgnamein ... gie pops fussen schon zatgei bi ... aber ...
Tina:
(tut agradora) Jeu vess nuot encunter!
Il Max e l’Alina miran tut perplexs silla Tina. Il Richard ei narrs e semeina naven.
Alina:
Tgei?... Aber mumma, ti has toh adina detg ch’il Max ...
Tina:
Daco duess miu paterlem dad ier interessar mei oz? ... Ussa
stos ti patertgar pil futur!
Il Max e l’Alina miran irritai in sin l’auter. Il Max less prender en bratsch l’Alina, quei
mument va il Camastral denter els dus en.
Camastral:
Exact! ... e smusergnau vegni ussa era buca avon il scheic!
Horn:
(ironic) Absolut, gliez va insumma buca ... tut tenor sel era
aunc permalaus pervia da gliez – tier quels sains mai!
Il scheic Ludwig fa culla bratscha sco da far ninanana cun in pop.
Scheic Ludwig:
BIMBO BIMBO, FAIAUNIN...FAIAUNIN...FAIAUNIN
Max:
Oh con bi ... el giavischa a nus ina massa pops e poppas.
La Tina ei talmein commuentada ch’ella entscheiva ad applaudir el ritmus dil

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
67/78
ninanana dil scheic Ludwig. Tuts che fan suenter – mo il Richard cuviera la fatscha
culs mauns.
Richard:
(vietis sin sesez) Idiot ch’jeu sun in ... mo sch’jeu vess
empriu arab – camel veritabel!
Horn:
Ussa mo empau. Quei secapescha lu era buca da sesez
ch’ins sto saver arab per survegnir la feglia dil Postigliun da
Merûndica.
Camastral:
Gie, quei ei halt il Globi ... äh, la globalisaziun.

III / 8. Scena
Ustria – Paul Camastral. Anja Marveglia. Pieder Horn. Max
Casanova. Ludwig Casanova. Imelda. Marlies. Brigitta. Richard
Knoll. dr. Erwin Knoll. Alina Poltera. Tina Poltera.

Il scheic Ludwig interrumpa igl applaus cun star en pei – e prender il telefonin ord
sac.
Scheic Ludwig:
(tut da buna luna) SCHEIC MAX – BIMBO GLOBAL - ARAB
BU MAL.
Il scheic Ludwig dat siu telefonin al Max.
Max:
Ah, gie – el ha cargau musica da sia tiara sil telefonin. Extra
per quei sault hagi el fatg quei!
Il Max colligia il telefonin cullas boxas dall’ustria e pren igl apparat da telecamond. Il
scheic Ludwig mira silla Tina e gesticulescha lu da selvadi ch’ella duei saltar sin
meisa.
Scheic Ludwig:
WA TINA – SCHEIC MAX BIMBO ARAB – WA TINA TABEL
DANZA MEISAPLÂT !
Tina:
Sin meisa? Segir?
Il scheic Ludwig pren puspei plaz e mira plein spetgas silla Tina!
Max:
(patetic) In di historic pil partenadi da vischnauncas – in di
sco mai pli in semegliont – in pign sault per l’ustiera dil
Postigliun – in grond sprun per Merûndica.
Las scheicas sesan giu sils plumatschs da seser. Il Camastral ed il Horn
medemamein. Ils auters stattan en pei. Il scheic muossa che la Tina duei ussa far
vinavon. La Tina targlina aunc, il dr. Knoll tauscha la Tina encunter la meisa. Lezza
va da quei malsegir sin meisa. Il dr. Knoll pren la giacca dalla Tina. Il Max lai ir la
musica cugl apparat da telecamond. La Tina mira da quei malsegir per tiara. Ella stat
sin meisa sco ina petga da sal.
Tina:
Il pli bugen sfundrass jeu ella tiara.
Horn:
Gliez sas ti lu far suenter che ti has saltau – tscha, truscha la
butschida ...

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
68/78
Ella muenta da quei precaut las combas el ritmus dalla musica. Il dr. Knoll mira plein
tema sil scheic – lez mira tut irritaus silla Tina.
Dr. Knoll:
Dunna Poltera?!! Co fussi cun semuentar in smiul? Muentar
in tec las queissas?
Tina:
(tremblond) Fetsch jeu gie schon!
Dr. Knoll:
Jeu hai schon viu statuas da crap che semuentavan pli fetg –
also a Dubai veseva quei ora tut auter.
La Tina emprova da saltar in tec pli fetg el ritmus dalla musica. L’Anja fotografescha.
Alina:
Mumma, la butschida, ringaringareia – la mumm’ei ina streia
– dai tut.
Tina:
(da quei malsegir) Mhmm.
La Tina muenta in techet la butschida.
Alina:
Super ... fetg bien, mo dai mumma.
Camastral:
Giebein, la bescla ... äh, butschida, hop hop hop.
Lu repeta ella il moviment. La Tina ughegia pli e pli bia e lai girar da quei plaunet la
butschida. Il Max lai ir pli dad ault la musica. La Tina lai girar in tec pli spert la
butschida. Il Horn dat il tact cun siu fest da direger. Ils auters sblatschan el tact dalla
musica e motiveschan la Tina.
Tuts:
Tina, Tina, Tina ...
Scheic Ludwig:
TIINA, TIINA, TINABALLERINA...
La Tina ughegia pli e pli bia, sevolva entuorn sesezza ed emprova era da girar culla
butschida. Ella piarda tutta retenientscha e dat gas. La butschida gira, il venter
ballina.
Pil Max che sesa sper il scheic Ludwig ei il temps vegnius dad emplenir ora il schec.
El bintguna il scheic Ludwig e dat d’entellir da prender il cudisch da schecs. Il scheic
Ludwig scriva zatgei sil schec senza calar da semover el tact dalla musica. Il Horn ed
il Camastral recepeschan quei cun plascher e marveglias.
Horn:
(siper il Camastral) Quei dat la detga summa – Mira ina gada
con ditg ch’el ha da scriver!
Camastral:
(eurofic) Buca problem – Nus da Merûndica acceptein è
schecs cun bia nullas – pli biaras e pli bugen.  Pervia da mei
sa quel scriver tochen damaun marvegl.
Il Horn ed il Camastral rian da cor ed animeschan la Tina ensemen cun tut tschels.
Tuts:
(senza interrupziun) Tiiina, Tiiina, Tinaballerina …

Il scheic Ludwig metta il schec en ina cuviarta da brevs e catscha lu el el sac dadens
dil tschiep dil Camastral. Suenter stauscha el dalla vart il Camastral, leva si e saulta
encunter alla Tina.
Uss tegn nuot pli ils auters sils plumatschs da seser. Els levan en pei e fan in miez
rudi entuorn il scheic Ludwig e la Tina che dattan tut e sesentan puspei giuvens. Il
Max muossa cun gèsts al Richard da dar anavos ad el siu vocabulari d’engles e
muossa ch’el dueigi era far suenter als auters. Mo cunter veglia e suenter sestrubiar

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
69/78
vi e neu fa il Richard quei ch’il Max giavischa.
Tuts saultan, ed il Max sesenta mender e mender. Il schec ei surdaus ed ei fuss
temps da svanir. Sblatschond s’avischina el al scheic Ludwig e pren el levet dalla
vart. Ils auters sentan nuot da quei. L’atmosfera ei enorma, tuts sblatschan extatic
vinavon.
Max:
Battas atgnamein – nus vein detg che nus svaneschien!
Scheic Ludwig:
Jeu sai, jeu sai --- aber mira ina gada els egls alla Tina. Jeu
sai buca far auter!
Il scheic Ludwig saulta puspei davos la Tina vi e tschappa ella per la butschida.
Scheic Ludwig:
TIINA, TIINA, TINABALLERINA ...
La Tina che vesa buca il scheic peglia tema, semeina tut anetg e smeina culla
bratscha ils egliers da sulegl giu dil nas dil scheic Ludwig.
Il Max schema giud la gnarva.
Dr. Knoll:
(plein sterment) Jesses Maria e sogn Giusep.
Camastral:
Quels carischia egliers.
Tina:
Oh jeh, perstgisei, oh na
Il scheic Ludwig vul metter si spert il spieghel per che negin enconuschi el.
Tina:
Halt!Stop! Stop! (schoccada!) Ludwig?
Ussa ch’el ei traplaus pren il scheic Ludwig giu ils egliers. La Tina zuppa schoccada
la fatscha davos ils mauns.
Tina:
Ludwig!
Camastral:
Tgei?
Max:
(siper il Ludwig) So, eisi quei che ti levas – cheu has la
quittanza!
Tuts che miran schoccai sil Ludwig. La Tina pren giu il fazalet da tgau ad el e vegn
giud meisa.
Tina:
Quei astga ussa propi buca esser ver!
Il Ludwig stat leu sc’in pauper puccont. Il Richard ch’ei ella vischinonza digl apparat
da musica tschenta giu quel e cloma cun plascher.
Richard:
Ha! ... Ils Casanovas quels palanders ... (ri sc’in desperau)
hahaha! ...
Il Richard va sin meisa.
Richard:
(histeric) Naven dall’entschatta, naven dall’entschatta han
quels da camel cun vus – camels, camels – jeu hai saviu ei
aber vus veis buca vuliu crer!
Dr. Knoll:
(cun quitau) Mo ruasseivel, tila flad, en ora, en ora – ti astgas
buca hiperventilar!
Il dr. Knoll gida il Richard giud meisa. L’Alina mira tut trumpada sil Max.
Alina:
Vai aunc cun tei – eis insumma Meschugge, ballaballa ni
tgei? Tgei tratgas da tener la mumma e mei ed insumma nus

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
70/78
tuts pigl asen?
Max:
(siper l’Alina) Stun mal, tei levan nus atgnamein buca trer en
quella caussa. Sorry, aber ...
Las scheicas vulan nezegiar la situaziun da schoc e svanir senza curdar si. Il Horn
vesa denton quei.
Horn:
(siper las scheicas) Halt, halt, negin che banduna il local!
Vegni neutscheu! Ed ussa lein nus saver, tgi che vus treis
essas insumma, hop hop, giu culla mascarada!
Las scheicas miran cuort ina sin l’autra. Ellas prendan giu lur egliers da sulegl ed ils
fulars.
Scheicas:
(culpeivlas) Mo nus!
Horn:
Mira tscheu. Aha, quei crei jeu gie buca...
Tina:
(total paf) Vus treis? ... Na, quei è aunc ... quei crei jeu gie
buca!
Las scheicas stattan tut schlagadas entuorn. Il Camastral sto seser giu silla meisa.
Camastral:
Jeu hai schliet ... burgaz ... äh, burgheis d’honur, medaglia
da meret per in scheic falliu ... (muossa sil Ludwig) per in
Casanova ... (zuppa la fatscha davos ils mauns) Quei ei la
sort ... äh, mort da mia carretta ... äh, carriera politica.
Anja:
Grascha, mega-grascha – ah tgei! GIGA-grascha. Ed jeu hai
aunc scret artechels da quella pulenta el WWW!
Camastral:
(siper l’Anja) Ah gie, la reit ... sprezza ... äh, stezza immediat
tiu internet.
Anja:
Gie, stizzar, stizz... Co per l’amur da Diu?! ... internet vul dir
– mess en ei mess en – per oz e per adina – mintga puglina!
La Tina ei per tiara. Ella scarpa sc’ina furia la cadeina giu dil culiez e fiera ella avon
ils peis al Ludwig.
Tina:
E quei clump sfalsificau sas ti era grad salvar!
Il Max mira tut trests sill’Alina ch’ignorescha dil tuttafatg el. Il Camastral seregorda da
siu schec el sac dadens dil tschiep.
Camastral:
Speronza ei silmein il schec en uorden!
Davostier fa il Richard ina risada histerica e commentescha quei.
Camastral:
(siper il Richard, grescha) Siara tia gnaffa, ti fuss-bugen-
incaricau-da-scheics!
Camastral:
(puspei cun vusch normala) Lu savessen nus silmeins
cumprar il portavelos!
Horn:
(smeina la bratscha) Politicher trasatras – enzatgi normal
patertgass segir buca vid il portavelos en quella situaziun.
Il Camastral pren il schec orda siu sac dadens, pren el ord la cuviarta da brevs e
legia avon el.
Camastral:
„Sala-ma-leikum - Vus essas semess taffer ellas urticlas e
sefatgs ils tappaloris. Vos amitgs arabs, scheic Ludwig e

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
71/78
Max.“
Negin che sa tgei dir – tuts ein paralisai. La Tina pren il plaid.
Tina:
(siper il Max) Ussa basti – avunda ei lu avunda. Jeu dun giu
a ti la plazza e quei stat aschia tochen il proxim temps da
glatsch! (siper il Ludwig) E ti has scamond d’ustria per veta
duronta ed aunc per la proxima. Jeu vi mai pli veser tei! Ed
ussa, viado cun vus, viado … viado. E vossas squetras cheu
saveis era grad prender cun vus.
Las scheicas, il Ludwig ed il Max van plaun plaunsiu agl esch. Il Richard tegn anavos
els.
Richard:
Stop, stop – cheu vegni buca engulau – ti dattas ussa
immediat a mi miu vestgiu, ti, ti camerier-lader-lampun ti.
Il Max trai ora il vestgiu ed il fazalet da tgau e dat tut al Richard. Il dr. Knoll ei
serevegnius, patratga puspei clar e sesa silla meisa sper il Camastral.
Dr. Knoll:
Schia ... ussa veis schau giu latg a quels! Ed ussa, co vegnin
nus puspei ord quella pulenta? Richard, studegia immediat
zatgei intelligent. Pertgei hai jeu schau studegiar tei onns alla
liunga?
Richard:
Baab, ti sas aber schon ch’ins vegn buca da sligiar quei cheu
culla matematica, la pli rufinada!! Neve, Casanova-parler!
Max:
(siper il Richard) Na, cun matematica segir e franc buca! ...
Aber ussa tedlei ina gada. Jeu sai! Nus vein surfatg in tec, in
techet! Aber atgnamein vess quei tut giu in senn.
Richard:
In senn, far da camel cun nus? hahaha – svanescha ti
pultrun!
Camastral:
(siper il Max) Ti sas suflar ella ghegna ... äh, en pegna a mi!
Max:
Astg’jeu forsa declarar, tgei ch’jeu manegel?
Tina:
(narra) Viado, ora cun vus avon ch’jeu explodeschi!
Il Max semeina en direcziun dil Ludwig e dallas giuvnas.
Max:
Sche lu pia, anavon, marsch!
Alina:
Naa, STOP! Vus steis ussa cheu! Il Max ed il Ludwig han giu
tutta raschun! Mirei ina gada entuorn. Nus vein veramein
schau menar nus sco lappadira davos la cazzola!
Richard:
Nus vein schau? Quels han ...
Alina:
Ed jeu crei era buca che zatgi da nus hagi in’idea, co vegnir
ord quella buglia! (siper il Max) Sche lu, tgei proposta has?
Max:
Cert ei che mo nus en cheu savein ch’i dat buca il scheic
Metschafadigias bin Löli. Co fussi, sche nus tenessen la vera
historia per nus – aschidadir ina anecdota secreta enteifer ils
hosps dil Postigliun.
Alina:
Tgei historia vera?
Max:
Fetg sempel. Nus fagein semplamein sco sch’il scheic
Metschafadigias BlaBla fuss staus cheu. E perquei che l’Anja

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
72/78
ha scret ton da quella historia – sa gl’entir mund ch’ei dat
Merûndica e che nus vein bugen ils Arabs e beneventein els
cun sault e bratscha aviarta. (mira silla Tina)
Tina:
(da vieti) Buca surfai! Aunc eis ti lu buca ametsch –
cumpogn!
Alina:
(capescha) Lai mumma (siper il Max) Aha, ti manegias ...
Max:
Exact – ed il sulet che nus vein da far ei da star graderi,
tener la gnaffa (mira sil Richard), pia quescher tgeu ed
accumpignar il scheic cun pump e gloria ord vischnaunca.
Nus stuein semplamein far che tuts vesan ch’il scheic va!
Tuts queschan da quei pensiv. Lu tschontscha il dr. Knoll.
Dr. Knoll:
Äh, gieee ...
Horn:
Senza musica va quei lu aber buca!
Dr. Knoll:
Richard! Daco has ti buca ina solia suletta gada ina schi
buna idea? Teoria da Goldmann …, aber pratica nul!
Il Richard vegn ora cun buca plaid!
Anja:
Mega-geil! A tgei GIGA-geil! Lu vess jeu gie scret ils
artechels sensaziunals. Quei fuss miu spindrament!
Camastral:
Gie, lu maneg’jeu ... schon, gie bein ...
Alina:
(siper la Tina) Ed era per nus mass tut  ora en bein,
mumma?
Tina:
(sestorscha) Gieee ... ina megliera sligiaziun vein nus gie
buca?
Max:
Bien pia, fatg giu! Pervia da mei san ils vers scheics schon
vegnir – aber mo sche nus stuein buca grad metter gl’entir
vitg sil tgau!
Camastral:
Phh – gliez leu fagein nus soviso buca – sa daco che ti
vegns sin in’indea talmein absurda!
Il Richard smeina sia vestgadira da scheic silla meisa.
Richard:
Segir buca – quei va buca! ... Vus saveis toh buca schar
mitschar quella canaglia mo aschia. Quei ei toh cugliuns,
parlers, defraudaders, quei ei ...
Il dr. Knoll metta quietond siu bratsch silla schuiala dil Richard.
Dr. Knoll:
Richard, Richard – mo ruasseivel. Sas – ti stos veser quei pli
diplomatic.
Richard:
Pli diplomatic?
Dr. Knoll:
Co fussi cun in semester egl exteriur – forsa a Dubai
all’universitad dil retg Fatah?
Richard:
Per propi, veramein?
Dr. Knoll:
Clar e dil reminent – ti eis gie nies incaricau da scheics.
Richard:
Na! (muossa sil Max) Tenor Adam Riese ei quei pauper leu

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
73/78
gl’incaricau da scheics!
Tuts vesan quei tuttina. Il Camastral pren il plaid.
Camastral:
Sche bien pia – lu aunc ina gada. Cheutras numnel jeu il
Richard Knoll incaricau da schecs äh, scheics ufficial dalla
vischnaunca da Merûndica. Bravo!
Tuts applaudeschan. Il Horn pren il buccal da ballapei e dat el al Camastral:
Tina:
Aber avon che nus accumpignein il scheic e sias scheicas
cun «Glanz e Gloria»pumpa ord il vitg vegn l’ustria puspei
messa en uorden. E lu survegn’jeu ina nova meisa-canorta –
Neve, signur dr. Knoll!
Dr. Knoll:
Sche bien pia – nus vein segir aunc zatgei meisas ellas
pendicularas.
Tina:
Aber lu buca mo semplamein ina! Ina exact sco la veglia!

Il Horn va cun prescha ord l’ustria e telefonescha als musicants.
Las scheicas train puspei en lur vestgadira. Il dr. Knoll gida il Richard ella vestgadira
da scheic. Il Camastral e l’Anja pacheteschan ensemen lur rauba. La Tina, l’Alina, il
Ludwig ed il Max vegnan ensemen. Tuts quater miran da schenau in sin l’auter.
Tina:
(siper il Max ed il Ludwig) Veis puspei giu cletg! Mitschai
coga bein essas vus dus, buca?
Alina:
(admonend cul det) Gie, veramein coga bein!
Ludwig:
(seperstgisa) Tina ... stun propi mal ...
Il Max vesa ch’il Ludwig fuss ussa pli bugen persuls culla Tina.
Max:
(siper l’Alina) Neu, nus mein a mirar sch’ei ha aunc glasa da
pier ella fontauna!
Il Max pren a bratsch l’Alina e va giuadora.
Ludwig:
(continuescha siper la Tina) ... Aber sas tgei ch’ei stau il pli
bi? Che ti eis puspei stada ina gada lucca e legra! ... Tes
egls tarlischavan sco pli baul!
Tina:
(cudezza) Ah, Ludwig! ... Tgei has detg? Jeu hagi egls sco ils
camels el sablun dil desiert? Tgei grascha!
Els dus pon rir da cor. Il Ludwig pren il maun dalla Tina e mira profund els egls ad
ella. Las mobilias ein naven dil teppi. Il Camastral e l’Anja vulan rullar ensemen il
teppi.
Ludwig:
Tina ... jeu hai propi bugen tei.
La Tina mira smanatschond sin el.
Tina:
Ti! ... sche quei ei puspei mo ina da tias ...
Camastral/Anja:
(interrumpan la Tina) Adatg!
Il Camastral e l’Anja train vid il teppi – la Tina che stat sin quel dat anavon e direct
ella bratscha al Ludwig. Il Max e l’Alina tuornan puspei ell’ustria e prendan giu il
schigentamauns dalla corna-camutsch.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
74/78
Tina:
Hoppala!
Ludwig:
(serius, curteseivel) Naaa ... quella gada buca.
Tina:
Sche lu pia ... il scheic vev’jeu atgnamein dètg bugen ... En
quei cass eisi matei da reponderar il scamond d’ustria, ni tgei
manegias?
Ludwig:
(tarlischa) Tina, quei ei … la pli biala declaronza d’amur
ch’jeu hai survegniu ix-enzacu.

III / 9. Scena
Plaz avon l’ustria – Pieder Horn. Musicants.

Ils musicants vegnan – ussa ein els en quater. Il Horn vegn sigl esch dall’ustria.
Horn:
(siper ils musicants) Finalmein ... veis anflau zatgei arab?
Musicants:
Gliez audas ti lu!
Horn:
(siper ils musicants) En quei cass sun jeu spanegiaus! So,
vegni en!
Tuts van ell’ustria.

III / 10. Scena
Ustria – Paul Camastral. Anja Marveglia. Pieder Horn. Max
Casanova. Ludwig Casanova. Imelda. Marlies. Brigitta. Richard
Knoll. dr. Erwin Knoll. Alina Poltera. Tina Poltera. Musicants.

Il Horn vegn ell’ustria culs musicants e surpren il commando. Il Ludwig metta puspei
si ils egliers da sulegl. La Tina svanescha en „PRIVAT“ per sescumiar.
Horn:
En quei cass schess jeu – gruppa d’accumpignament da
scheic en retscha - semettei si.
Tuts vulan semetter si en retscha – ein denton hoflis e mintgin vul schar a l’auter la
precedenza.
Horn:
La musica ordavon. Sco emprem il president communal cul
cudisch dad aur. Suenter el il scheic Metschafa ... ed aschia
vinavon. (siper l’Anja) Anja, ti fas bialas fotografias per tia
gasetta. (diregia ils auters) Ils auters cheu in suenter l’auter.
La processiun ei ussa semtgada – mo la Tina maunca aunc.
Horn:
Ed ussa che tuts ein cheu en parada – tgi paga insumma il
portavelos?
Tuts scheman.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
75/78
Camastral:
(schema) oh, tgei ...
Dr. Knoll:
Jeu ditsch mo „burgheis d’honur“ – sch’jeu fuss in tal – fuss
la finanziaziun segirada.
Camastral:
Prima – fatg giu – documents vein nus aunc detgavunda en
nossa scatla.
Horn:
Maximal. Lu schess jeu ... nus accumpignein ussa il scheic e
sias scheicas cun tutta pumpa ord Merûndica e dalla val
giuado ...
Scheic Ludwig:
Quai-faschain-bainbain!
Scheicas:
Quai-Fâschain-bainbain!
Tuts pon rir da cor.
Horn:
Processiun, attenziun ... marsch.
La Tina cuora suenter la processiun – ella ha puspei en la vestgadira dall’entschatta.
Tina:
Stop, stop – jeu vi era vegnir cun vus.
La musica suna il medem marsch sco all’entschatta denton ina „versiun araba“.
L’Anja filmescha tut incantada la scenaria.

III / 11. Scena
Plaz avon l’ustria – Paul Camastral. Anja Marveglia. Pieder Horn.
Max Casanova. Ludwig Casanova. Imelda. Marlies. Brigitta. Richard
Knoll. dr. Erwin Knoll. Alina Poltera. Tina Poltera. Musicants.

La processiun semova ella direcziun danunder che la famiglia dil scheic era vegnida
all’entschatta. L’Anja filmescha tgei ch’ella po. Il Max e l’Alina s’absentan dalla
processiun, ferton che lezza svanescha davos la cantunada.
Max :
(siper l’Alina) Ussa stoi jeu aunc dir zatgei a ti.
Alina:
(cun mirar suenter alla processiun) Aber segir buca ussa.
Max:
Bein, exact ussa...
L’Alina stat graderi. Il Max mira profund els egls ad ella – e l’Alina sa era buca
seretener e mira inamurada sin el. In surrir tarlischa sin sias vestas .
Max:
(lom, arab) âsch-lina-ègls-sco-stailas-èn-tschiel-dâl-desiert.
Alina:
(fladau) Jeu era tei!
Max:
Alina – as-vusch-mâ-maridar-el-scheic-Max?
Alina:
(arab) Mâridar damâun – bitschâr immediat!
Omisdus ston rir – lu dattan els in betsch plein ardur!

FIN

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
76/78

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
77/78
Mieds da massa

http://www.rtr.ch/emissiuns/total-local/muster-teater-1001-notg-en-surselva
Mustér: Teater «1001 notg en Surselva»
Quest onn vegn preschentà a Mustér ina cumedia ch'ha ina
tschert'actualitad: Co duai ina vischnanca investir en l'atgna
infrastructura ed en il turissem, cura ch'ils daners mancan?

Legenda da maletgs:
Impressiuns d’ina emprova da teater da la cumedia «1001 notg en Surselva». RTR,
GION HOSANG
Il toc «1001 notg en Surselva» è ina translaziun dal toc bavarais
«1001 Nacht in Tegernbrunn» da Tobias Siebert. Il toc tracta ina
vischnanca chavess da far investiziuns en linfrastructura da la
vischnanca e dal turissem, nha dentant betg daners per far quai.

S-SIE 1-1_1001 notg en Surselva_(sr) y


1001 notg en Surselva – ina cumedia en treis acts
78/78

S-SIE 1-1_1001 notg en Surselva_(sr) y


1
L’onda da Charly

Farsa en dus acts da Brandon Thomas/Hans Gmür,
versiun sursilvana da Manfred Veraguth per la Gruppa da teater Mustér

Figuras:

Charly Venzin
Sonja Bundi

sia amitga
Edvin Hosang

era numnaus Edi, colleg da Charly
Iris Müller

ina amitga da Sonja, dalla Bassa
Mario Planta

igl aug da Sonja
Clau Weishaupt

in enconuschent dad Iris
Senhora Araujo
Babeli Candinas

l’onda da Charly

Liug:

La terrassa avon la vella da dunna Candinas

Temps:

Temps actual. In suentermiezgi l’entschatta dalla stad

Maletg da tribuna:
Terrassa dalla vella da dunna Candinas. Seniester ei ina
cantunada dalla casa, in grond esch da veranda en stiva.
Davos seniester san ins medemamein ir en casa,
numnadamein dalla terrassa entuorn la cantunada ed
atras igl esch-casa davos. Davos in miret da ca. 75
centimeters. Per il publicum buc vesibel ei ina terrassa
baghegiada empau pli bass cun in swimming-pool. Lez
tonscha tochen alla vart davos (buc vesibla) dil miret.
Dretg ina pintga scala per ir el pool. Dretg ei la terrassa
cunfinada dad in curtgin teis. Atras quel meina ina pintga
via che meina ad ina scala da crap. Lezza meina en in
artg dil curtgin silla terrassa. Seniester dalla scala ei in
tschabergal. Pli dretg, nua che la via dil curtgin vegn ord
las caglias, maunca in tschabergal. Dretg sper la scala ei
in mir che tegn il curtgin. En quei mir ha ei in esch da lenn
dalla cabina da sescumiar. Igl esch arva da dretg a
seniester anoviars. El ha endadens in spieghel. Dretg sper
igl esch dalla cabina ha ei in crutsch, vida quel penda ina
corda da resti, nua ch’ins sa pender si costums da bogn.
Sur il mir caglias. Davos il miret davos ves’ins
medemamein caglias. Davos ina bellezia vesta. La
terrassa ei cuvretga cun plattas da crap. Amiez ha ei ina
meisa cun treis ni quater sutgas che astgan buc veser ora
da bienmarcau. Ei ha medemamein in baun da curtgin per
duas ni treis persunas. Il swimming-pool ei mo supponius.
Perquei ch’ei vegn dau en pliras gadas, sto esser avunda
plaz dretg davos il curtgin per metter madrazzas. La vesta
e la vella ston dar l’impressiun che la persuna che viva
cheu seigi fetg reha.

S-THO 1-1_L_onda da Charly_(sr)